
ARUBA Tourism Authority (A.T.A.) ta anuncia cu a firma acuerdo 
di un aña cu Fundacion Parke Nacional Aruba (FPNA). Cu e 
acuerdo strategico aki, A.T.A. ta reafirma su compromiso pa sigui 
traha di cerca cu FPNA como un sosten mutuo pa cu esfuersonan 


continuo den proteccion y preservacion di nos naturalesa.. 


A.T.A. ta reconoce cu e necesidad pa enfoca riba un desaroyo 
turistico duradero y sostenibel ta di suma importancia como un 


esfuerzo comun. Uniendo forsa, nos por garantisa cu nos pilar 
economico principal ta keda un fuente di entrada vital pa e 
añanan benidero. E vision di A.T.A. ta basa riba e modelo di ‘High 
Value – Low Impact’ cu ta para pa un balanse entre cuater pilar 
cu ta e ‘Calidad di Bida di e residente’, ‘Calidad di Experiencia di 


e Bishitante’, Proteccion y Preservacion di Naturalesa & Medio 
Ambiente, y Contribucion Economico di e Sector Turistico’. 


Pa hopi aña caba A.T.A. ta provee sosten na FPNA pa cu inversion- 
anan den proyectonan unda turismo y naturalesa por co-existi. 


Ademas A.T.A. lo sigui pone fondonan disponibel pa mantencion 
y renobacion di diferente sitionan turistico, asina mehorando 
seguridad, accesibilidad y experencia di e local y bishitantenan di 
e isla y alavez maneha e impacto di e bishitantenan riba natura- 
lesa. E acuerdo cu a firma ta enfoca riba proyectonan infrastruc- 
tural, manera e proyecto di mantencion di railing,trapinan y otro 


facilidadnan na entre otro Conchi, Dos Playa, Boca Prins, Grot 
Fontein y Grot Quadirikiri den Parke Nacional Arikok, y tambe lo 


coloca “boulders” na salinja Malmok pa limita trafico. 


Como e entidad encarga cu maneho y mercadeo di nos isla, 
A.T.A. lo asisti tambe den promocion corecto di experencianan 
autentico den y rond di e areanan cu ta resorta bou di FPNA. 
Particularmente lo percura pa alineacion den esfuersonan di 
comunicación, lo enfoca riba codigo di conducta informando 


bishitantenan di entre otro reglanan y ley, y lo brinda mas infor- 
macion y educacion referente nos parhanan y nos naturalesa. 


A.T.A. lo pues sigui traha di cerca cu FPNA pa maneha bishitan- 
tenan di un manera cu ta minimalisa daño na naturalesa y medio 
ambiente mientras ta promove sostenibilidad. Esaki mescos cu a 
bin ta haci, unda entre otro a inverti den Mangel Halto, y tambe a 
coloca “boulders” na Sasarawichi. 


E colaboracion strategico aki ta nifica tambe cu A.T.A. lo obtene 
informacion y data mas concreto di bishitantenan atravez di un 
proyecto nobo cu lo lansa otro luna, esta e eco-counter cu lo midi 
e fluho di bishitantenan na e areanan natural di Aruba y abilita pa 


adapta maneho den futuro. Atravez di instalacion di Eco-Counter 


na diferente localidadnan cu trafico halto di bishitante, A.T.A lo 
por provee data cu lo yuda cu mihor planificacion. E Eco-counter 
ta ofrece un solucion cu ta conta y analisa peatón atraves di un 
scan cu ta garantiza e privacidad di bishitantenan. E areanan cu 


lo mira instalacion di e Eco-counter ta inclui Conchi, Grot Fontein 
y Spaans Lagoen, pa cuminsa, cu ta cay bou di maneho di FPNA. 
“Nos ta sumamente entusiasma pa sigui colabora cu FPNA den 
nos mision mutuo pa preserva y proteha nos tesoronan natural y 


nos medio ambiente. Esaki ta un paso importante pa nos comu- 
nidad y turismo di Aruba den su totalidad. 


E acuerdo di colaboracion aki ta cubri un total di mey miyon florin 
cu ta inverti pa duna sosten y realse na e causa comun y ta un 


muestra di compromiso entre A.T.A. cu FPNA, un compromiso cu 
ta ancra den A.T.A. & FPNA su plan di maneho multi anual”, tabata 
palabranan di CEO di A.T.A. Ronella Croes na e ocasion aki. 


“Fundacion Parke Nacional Aruba como un organizacion inde- 


pendiente di maneho di conservacion di naturalesa den areanan 
terrestre y marino na Aruba ta sumamente contento di por 
firma un acuerdo di colaboracion cu A.T.A.”, Tyson Lopez, Chief 
Executive Officer, FPNA ta comenta. 


E colaboracion lo reinforsa FPNA su direccion manera ta poni 


den nos Multi Annual Corporate Strategy 2023 – 2032 di traha 
pa yega y atrae un tipo di turismo cu ta mas conciente di nan 


impacto riba naturalesa door di informa, educa y ofrece experi- 
encianan sostenible cu ta crea e transformación den nos bishi- 
tantenan cu tin un aprecio sosteni y un sentido di responsabilidad 
pa naturalesa. 


Tocante Aruba Tourism Authority (A.T.A.) 
Desde 1 di januari 2011, Aruba Tourism Authority ta opera como 


un entidad ‘Sui Generis’. Un organizacion independiente den e 
esfera publico. 


Aruba Tourism Authority ta fungi como ‘Destination Marketing 
and Management Organization (DMMO)’ y ta responsabel pa uni 
interes turistico entre socionan local e internacional. A.T.A. ta 
pone hopi enfasis riba e e modelo di “High Value-Low Impact” 
cu ta para pa un balans entre aumenta e balor economico di e 
bishitante, posiciona Aruba como un pais desea y sostenibel, y 


posiciona Aruba como lider di desaroyo como un destinacion. 
Cu meta pa sigui mantene esfuerzonan den linea segun e balans 
menciona, y logra aumenta entrada pa medio di calidad di turismo 
en bes di e volumen cu nos destinacion ta ricibi. Capacidad di 


carga ta sigui ricibi atencion di parti di A.T.A. 


A.T.A. ta firma acuerdo strategico cu 
Fundacion Parke Nacional Aruba (FPNA) 

E caso di apelacion cu Hof a trata diabierna ultimo di e 
ex-Minister Paul Croes, a bolbe duna un bista riba un sistema 
hudicial cu no a haci su mes ningun fabor door di mete su 
mes den un arena asina profundo y den cual e no tin nada 
di busca. 


Realmente ora cu analisa tur loke a bin dilanti diabierna 
ultimo, AWEMainta ta solidario cu abogado di Paul Croes, 
esta mr. Desiree Croes kende a mustra n'e tres huesnan: “tin 
hopi motibo pakico no por sigui castiga Paul Croes.” 


Loke inicialmente a inicia shete aña pasa como un investig- 
acion di acusacion entrega pa algun politico di oposicion, a 
wordo transforma den un tipo di “motivacion” di Ministerio 
Publico, a pone algun politico y gobernante, ‘schaakmaat’ 
pa saca nan for di e arena politico, loke simplemente NO ta 
trabou di e institucion aki. 


Abogado Croes a inicia su defensa mustrando e tres huesnan 
cu Paul Croes ya a cumpli tres aña di su castigo di cuater 
aña, caminda riba sugerencia di Ministerio Publico, e no tin 
mag di ocupa un funcion publico, e no mag di ta traha como 
ambtenaar pa n periodo basta largo y despues cu a hinca e 
ex-Minister den prizon, MO a inicia cu e ‘ontnemigzaak’ pa 
183 mil florin. 


Un suma di placa cu e mesun Ministerio Publico no a permiti 
e representantenan legal hustifica of splica con el a logra di 
haya su placa pero e mesun institucion aki a tuma 7 aña pa 
atende cu e proceso, cambiando cantidad di cos na caminda 
y hasta por bisa manipulando cu henter e proceso legal con 
cu nan tabata kier!! 


Loke ta mas tristo di e tipo di maniobranan aki manera den 
e caso di “ontneming” ta e echo cu e Hulandesnan na cabes 
di Ministerio Publico, no tin nocion con placa ta draai den 
e negoshi di carnaval, caminda Paul por a prueba cuanto 
‘head piece, benta di cuminda cu miles di famia ta haci aki 
na Aruba na un of mas ocasion pa acumula placa rapida- 
mente, na benta di “puppies” procedente di cacho di rasa, 
pero e funcionarionan local, di Aruba cu a traha riba e caso 
aki, tabata sa kico esaki ta nifica pero nan a insisti pa forma 
parti di un complot pa “kita” Paul for di e caminda politico. 


Un institucion cu ta lucha pa mantencion di Husticia den un 
sistema democratico pero e mesun institucion aki a mustra 


fayo barbaro den e caso aki di e ex-Minister, entre otro e 
forma con a abusa di su derechonan como ser humano pero 
ningun di e institucionnan cu ta forma e cadena hudicial, 
tabatin e curashi di actua contra di e tantisimo abuso cu 
Ministerio Publico tabata haci su mes culpabel na dje. 


For di prome momento cu a caso a inicia, tabatin cos cu a 
lanta hopi duda riba e rumbo politico cu Ministerio Publico 
a scoge, entre otro caminda un grupo di oficial di RST ta 
baha for di avion di KLM den ora laat di atard y ya den ora 
di marduga nan ta forma parti di un grupo cu a drenta cas 
di famia Croes, spanta tur hende den e cas, hasta e yiunan 
chikito. 


Awo cu e homber den prizon Ministerio Publico ta purba di 
ranca 183 mil florin for di dje, ya cu den nan concepto ta 
placa incorectamente haya pero e mesun institucion aki no 
kier a acepta documento pa splica y hustifica e placa aki di 
parti di Paul Croes. 


Abogado Croes a mustra e tres huesnan, cu su cliente a haya 
castigo tras di castigo, caminda esun mas humano tabata 
e decision di Ministerio Publico pa e no tin contacto cu su 
famia, cu su yiunan, mientras cu mayoria di esunnan cu a 
haci investigacion, tabata sa masha bon con pega e acusado 
tabata cu su famia y yiunan. 


Ta bon pa mustra tambe cu e Procurador General den 
nomber di Ministerio Publico, no a agrega algo adicional y 
solamente a pidi pa ratifica e decision di Corte den Prome 
Instancia. 


Caso Paul Croes 


Ministerio Publico no ta ‘politiek verziekt’ 
pero si politicamente obsesiona 

E falta di experencia politico di Minister Geoffrey Wever cu 
ta data for di eleccion di 2021, a habri caminda despues 
di tres aña, pa un experiencia hopi creativo caminda por a 
tuma nota e ultimo lunanan, cu e di dos candidato riba lista 
di partido RAIZ, a bin ta dominando kico ta nifica e dicho 
“propaganda politico.” 


Siman pasa e mandatario a subi avion rumbo pa Den 
Haag caminda diahuebs ultimo a tuma luna un asina yama 
‘Investment Summit” organisa pa gabinete Weaver Croes II, 
den loke mester a bira un intento pa logra haya interes di 
inversionista Hulandes pa bin inverti na Aruba. 


Den informacion ricibi riba e ‘summit’ aki, por a sinti un entu- 
siasmo cerca di e mandatario caminda el a papia di varios 
encuentro hopi positivo pero cu realmente no tabatin algo 
concreto cu solamente cu “lo keda den contacto.” 


Loke mas a sobresali den e parti final di Minister Wever su trip 
pa Hulanda, tabata su participacion di un posibel proyecto 
priva cu ta interesa pa bin Aruba cu nan proyecto, esta un 
asina yama “ferris wheel” caminda na Scheveningen tambe 
tin un instala riba e pier di e beach popular aki. 


Un wiel hopi hende ta bisa, cu mientras cu e ta mustra inte- 
resante di un banda, simplemente e no ta e proyecto cu 
pueblo a kere cu e mandatario lo bin bek cu’ne como e bon 
noticia di un proyecto grandi di un compania grandi. 
Kico lo ta e beneficionan financiero cu e proyecto aki y pa 
colmo Minister Wever ta den un gobierno di coalicion cu a 
cuestiona e proyecto di tram di Oranjestad pero cu te dia 
di awe ta keda popular cerca e turistanan di e barconan 
crucero. 


Durante di dia ayera por a scucha hopi comentario di e 
presentacion di Minister Wever relaciona cu binimento di 
e proyecto aki, caminda su propio persona ta menciona cu 
gobierno lo no ta envolvi mesden un of otro aspecto di e 
proyecto pero cu esaki lo ta un inversion totalmente riba 
gasto di e inversionista Hulandes. 


Esaki tambe ta otro declaracion cu ta bolbe crea duda riba 
kico e summit mes a produci na resultado ya cu realmente 
no ta mustra cu tin algo concreto cu a sali for di e evento 
aki y awo tin cu warda kico e inversionistanan cu a atende 
e summit mes ta pensa y si nan tin posibilidad pa haci bon 
negoshi cu tur loke nan a ricibi na dato. 


Analisis 


Minister Geoffrey Wever buscando 
negoshi grandi a presenta un “wiel” 

ASSOCIATION of Aruban Realtors (AAR) despues di un reunion cu 
Aruba Fair Trade Authority (AFTA) a revoca su Commission Guidelines. 


AAR ta termina areglo di prijs prohibi 
despues di intervencion di AFTA 


E guidelinenan aki ta limita competencia den 
prijs entre intermedario, y esey a base 
di e Ordenanza encuanto Competencia ( 
Mededingingsverordening; AB 2020 no. 103) 
ta prohibi desde 1 di januari 2024. 


A traves di e revocacion di e guidelinenan aki 
ta kita e limitacion pa competencia den prijs, 
loke por conduci na tarifa mas abao. Esey ta 
faborabel pa consumido y empresa cu ta haci 
uzo di servicio di intermediario. 


Pa motibo di e revocacion rapido di e guidelin- 
enan di parti di AAR y e tempo corto desde cu 
e Ordenanza encuanto Competencia a drenta 
na vigor, AFTA a para su investigacion encu- 
anto AAR y su miembronan. 


Tocante e posibel conflicto di e guidelinenan di 
AAR cu e Ordenanza encuanto Competencia, 
AFTA a ricibi señal di advertencia for di 
mercado. Pa motibo di esey AFTA a inicia un 
investigacion y a pidi informacion di AAR. 


AAR a suministra e informacion ey rapida- 
mente y despues di un entrevista cu AFTA a 
dicidi di revoca e guidelinenan inmediata- 
mente. AAR mientras tanto a comunica e revo- 
cacion di e guidelinenan na su miembronan. 


AFTA ta satisfecho cu e paso aki di AAR, cu 
ta conduci inmediatamente na un mehoracion 
di competencia entre intermediario, loke lo 
beneficia consumido y empresa. P’esey 


AFTA a dicidi di para e investigacion. AFTA lo 
sigui monitor e desaroyo di tarifa pa servicio 
di intermediario. 

MINISTER di Turismo y Salud Publico sr. 
Dangui Oduber ta informa comunidad cu e 
resultadonan di turismo pa luna di februari 
2024 a drenta. A ser demostra cu analisis 
den luna di januari 2024 cu un biaha mas e 
cifranan a surpasa e nivelnan di mesun luna 
di aña 2023. 


Minister di Turismo y Salud Publico sr. Dangui 
Oduber ta satisfecho con aña 2024 a habri cu 
resultadonan positivo. Februari 2024 a habri 
cu 122,149 bishitante cu a drenta Aruba. 
Aruba a ricibi un total di 128,386 turista 
crucero cu un 7.32% crecemento compara cu 
e mesun luna di 2023. 


Aruba ta keda un destinacion faborito pa hopi 
bishitante. Resultado ta demostra cu Aruba 
e ricibi den februari 49 cruise calls cu ta un 
crecemento di 4.26%. Turistanan ta keda 
satisfecho cu Aruba y ta clasifica e “Guest 
experience” cu un 9.0. 


Den 2023 a cuminsa midi e impacto economico 
di “short term rentals”. Ta midi e impacto aki 
cu Average Daily Rate (ADR) cu ta na $284 y 
Occupancy Rate cu ta na 78.2% cu un entrada 
di $22,005.276 pa e luna di februari 2024. 


Resultadonan ta demostra cuanto turistanan 
a gasta den nos economia den aña 2023. E 


Luna di februari a habri cu 122,149 turista ariba Aruba 


Cifranan ta demostra cu turistanan di calidad yegando Aruba 


turista ta gasta un averahe di 690 dollar Americano. Minister Oduber ta 
menciona cu ta importante pa remarca cu entrada di short term revenue di 
Vacation Rentals na Aruba a bira uno hopi grandi cu un total di 217,225,200 
dollar Americano. E top 3 paisnan cu a gasta mas den nos economia den 
aña 2023 ta Merca, Hulanda, y Chile. 


Ta midi e impacto aki cu e categorianan cu mas e turista ta gasta den dje: 
Restaurant: 31%, Hotel: 24%, Retail: 27% y Transport 7%. 


Minister Dangui Oduber ta gradici tur e partnernan den turismo cu ta 
haci cu Aruba keto bay ta surpasando tur cifra compara cu di 2023. 
Considerando e performance den luna di februari 2024 nos por conclui cu 
turistanan di calidad ta biniendo Aruba cual ta confirma cu e maneho di 
minister Oduber ta dunando resultado. 


Danki na tur persona laborando den e sector turistico, nos asset di mas 
grandi ta keda nos dushi hendenan di Aruba. 

DIASABRA mainta, varios habitante di e bario di Bubali a 
bati alarma pasobra nan a keda sin coriente. Esaki ta debi cu 
pa mas of menos 9'or di mainta, un auto a rana un pal'i luz 
lagando e bario sin coriente. 


Polis a bay n'e sitio pa pone nan mes na altura 
kico por a pasa, pero ya caba e auto a somenta, 
lagando e pal'i lluz kibra. Personal di Elmar 
tambe a presenta p'asina haci e reparacionnan 
necesario n'e pal'i luzp'e bario haya coriente 
bek.Mientrastanto, e paradero di e causante a 
keda un misterio cu polis mester resolve. 


Na Bubali 


Auto a pasa ranca pal’i luz laga varios cas sin coriente 

Bin bishita nos y probecha! 


Paña di bon calidad na bon prijs. 


Adres: Avenida Milio J. Croes 47 local 3 
Telefon: 5646733 – 5653466 
E-mail: info@carlymar.com 


DESDE aña pasa SETAR ta trahando riba e implementacion 
di Fiber Internet den e districto di Savaneta y San Nicolas. 
Un infrastructura moderno di futuro cu lo brinda e clien- 
tenan un conexion stabiel, speed di Internet mas rapido y 
miho cobertura den cas pa conecta bo Smart TV, laptop, 
tablet, celular y otro aparatonan den cas cu ta conecta cu 
Internet. 


Despues di casi 9 luna por mira cu e trabounan ta continua, 
tin hopi cliente satisfecho cu nan servicio nobo di Fiber 
Internet y IPTV pero no ta tur cliente ta conecta ainda. 
SETAR su meta ta pa traspasa tur cliente di Savaneta y San 
Nicolas den 2024. Actualmente SETAR ta bezig den e area di 
Mabon, Brazil y De Vuyst. 


Tambe por a nota cu trabounan den Noord ta andando 
simultaneamente cu pariba di brug. Den Noord, SETAR ta 
bezig den e area di Sabana Liber, Kudawecha y Alto Vista. 
Intencion ta pa keda cla cu Noord p’asina poco poco otro 
districtonan tambe wordo cambia. 


Ta urgi tur cliente cu por a ricibi un carta di SETAR Fiber 
pa traspasa pa e servicio nobo y no a hacie ainda pa tuma 
contacto cu SETAR di biaha p’asina evita di keda sin servicio. 
Cada luna SETAR ta bezig ta shutdown nodenan di su red di 
kabel TV den e areanan di Noord cu ta ful traspasa pa Fiber 


Internet y IPTV. 
SETAR ta riba un mision pa conecta Aruba completo riba e 
infrastructura di Fiber, unda cu clientenan por experencia 
speednan di Gigabit. Nos lo sigui traha den fase y lo notifica 
y informa tur cliente debidamante na momento cu e districto 
yega na beurt. 


SETAR conectando e districto di Noord, Savaneta y 
San Nicolas simultaneamente cu Fiber den 2024 

“E scolnan na Aruba ta enfrenta cu un ola creciente di prob- 
lema social y di salud mental entre e muchanan, cu ta mani- 
festa den problema di comportacion den cura di scol. For di 
maltrato escolar te n’e falta total di respet p’e maestronan, 
nan ta e prome cu ta enfrenta e situacion dificil aki. 


E problemanan di salud mental ta un di e desafionan mas 
comun cu ta afecta tur hende na scol, pero tin un scarsedad 
serio di personal pa atende e tendencia aki. For di depre- 
sion te na pensamento suicidio, e desafionan aki por ta 
demasiado compleho pa un solo psicologo. E maestro y e 
trahadonan social ta wordo forsa pa tuma e tarea aki riba 
nan mes. 


Loke ta ainda mas preocupante ta cu, a pesar di tin un 


psicologo infantil den parlamento di Aruba, kende ta trah- 
ando pa Respaldo, e ta reconoce cu Aruba ta keda atrasa 
riba tereno di salud mental. Depresion tabata mas halto. Otro 
aña, ta hopi probabel cu e bolbe na su trabou na Respaldo 
y lo pregona cu boca grandi cu no ta haciendo suficiente pa 
miles di mucha cu tin mester di yudansa urgentemente. 
E scolnan na Aruba ta enfrenta un desafio enorme. Fuera 
di brinda un educacion di calidad halto, nan mester tambe 
tuma e papel di sosten p’e muchanan cu ta enfrenta prob- 
lema social y emocional compleho. 


Tin un necesidad urgente di mas recurso, mas sosten y mas 
atencion p’e problema aki cu ta crece. Solamente asina nos 
por spera un futuro miho pa e hubentud di Aruba.” 


Desafio social y salud mental 


Realidad di scol na Aruba 


S A L U D 

E obispo emerito di e ciudad di Bruges, Roger Vangheluwe, 
a wordo destitui di e estado clerical pa Papa Francisco, 14 
aña despues cu e religioso a reconoce cu el a abusa sexual- 
mente di un sobrino. 


E investigacion a wordo impulsa p'e Dicasterio p'e Doctrina 
di Fe n'e surgimento di "elemento grave nobo" algun luna 
atras, e Nunciatura di Brussels (Belgica), a detaya. 


Despues di a scucha e defensa di e religioso di 87 aña, e 
institucion "a presenta e documentacion n'e Santo Tata, 
proponiendo e destitucion di e estado clerical." 


Finalmente, nan a detaya, Francisco "a acepta e peticion, 
ordenando pa impone e pena proponi," medida "notifica n'e 
interesado" diaranson dia 20 di maart ultimo. 


"Tumando nota di e decision, (Vangheluwe) a pidi pa permitie 
residi den un cas di retiro, sin mas contacto cu e mundo 
exterior, pa dedica na oracion y na penitencia," e texto ta 


agrega. 


Por ultimo, e Nunciatura a añadi cu papa "a reitera su cercania 
n'e victimanan di abuso y su compromiso p'e abominacion 
aki ta eradica di Iglesia." 


E revelacion y encubrimento di Iglesia 
E caso cu a involucra Vangheluwe a bira publico na 2010 
despues di e denuncia di abuso sexual presenta pa su 
sobrino cu a wordo admiti p'e obispo, kende a afirma cu ta 
trata di un "wega" sin "sexo violento." 


Den un principio, e ex-hefe di Iglesia Catolico na Belgica, 
cardinal Godfried Danneels, ya fayteci, a purba di impedi p'e 
denuncia wordo realisa, pero e victima a graba e comber- 
sacion y a entreg'e n'e medionan. "Por tabata miho warda 
pa otro aña, ora mi a retira," el a bisa. " 


Mi no sa si lo bay tin hopi pa gana haciendo hopi desordo, ni 
p'ami, ni p'e," el a agrega. 


Papa Francisco ta destitui obispo cu 
a admiti abuso sexual di su sobrino 

AYERA mainta durante di un conferencia di prensa, e super 
streya di e seleccion di Brasil y di Real Madrid, esta Vinicius, 
cu su wowonan coriendo lagrima formal, a reacciona riba e 
tantisimo casonan di racismo na cual su persona a wordo 
someti na dje durante di su weganan den varios stadion di 
Spaña. 


“E unico cos cu mi kier, ta pa hunga futbol y cu e hendenan 
preto, no ta sufri,” Vinicius a declara ya cu na varios ocasion 
durante di e weganan di La Liga, el a wordo agredi verbal- 
mente cu insulto formal, entre otro zonidonan cu macaconan 
ta haci den mondi, insinuando asina cu e ta parce un macaco. 


No ta Vinicius so pero, hopi hungado colo scur den dife- 
rente stadion ta wordo discrimina un of otro forma, sea cu 
ta zonido di un macaco, tirando bacoba den nan direccion of 
otro zonido di selva ta wordo scucha ora cu e fanaticonan di 
ekiponan di cas, ta mira con un super streya manera Vinicius, 
ta esun cu ta percura pa nan ekipo perde. 


E ultimo añanan Vinicius tabata victima constantemente di e 
tipo di actonan abusivo aki y hasta a yega asina leu cu e no 
kier a sigui hunga pa Real Madrid pero manera e mes ta bisa. 


Ayera mainta durante di un conferencia di prensa relaciona 
cu e wega di fogeo entre Brasil y Spaña, e delantero a wordo 
pidi pa splica kico e incidentenan aki ta ocasionando na su 
persona y su famia. 


“Mi tin hopi problema cu tur loke a pasa cu mi y mi tin cu 
bisa cu pa hopi tempo mi a sinti mes bandona y totalmente 
mi so y esey ta cansa mi. Mi a entrega asina hopi keho caba 
contra di e incidentenan aki pero ningun hende ta wordo 
castiga, ningun organisacion caminda e agresion aki a tuma 
luga den nan stadion, ta ricibi un multa of castigo. 


Pero mi ta sigui lucha tur dia cu pasa contra di e abuso aki, 


tambe pa esunnan cu a conoce e abuso aki di cerca y si e 
asunto aki tabata solamente un abuso contra mi famia y mi 
mes, lo mi a stop di hunga futbol masha tempo caba. 


Pero mi a wordo scogi pa atende y defende un asunto asina 
delicado y no ta pasa un dia cu mi no ta studia e asunto 
delicado aki, pa asina mi ruman di cinco aña den futuro, no 
mester wordo someti na un abuso asina humlliante y sin 
duda no necesario den e stadionnan rond mundo,” Vinicius 
a declara. 


ARUBA AVB 
E informacion aki riba ta pa adverti directiva di e federacion 
di futbol di Aruba, esta AVB, pa atende un asunto similar di 
discriminacion cu a tuma luga den e campeonato di U-15 
den wega di Nacional contra di La Fama. 


E wega cu a wordo hunga den Compleho Deportivo Frans 
Figaroa entre e dos ekiponan menciona, por mira bon cla 
riba grabacion haci, con un hungado di Deportivo Nacional, 
ta sak den su pianan pa haci movecion manera un macaco 
den direccion di un hungado di La Fama. 


Esaki no a sosode na un solo ocasion pero na varios ocasion 
y no a mira referee di e wega, expulsa e hungado aki di 
Nacional, mirando cu FIFA tin e asunto di discriminacion aki, 
hopi halto riba su agenda pa actua rigorosamente contra di 
e tipo di discriminacion aki. 


E ta inaceptabel, e ta di condena totalmente pero AWEMainta 
por a compronde cu Directiva di La Fama lo atende cu e caso 
aki tanto cu federacion di futbol local, esta AVB y tambe lo a 
avisa e organisacion di Nacional riba e incidente aki. 


Notabel den e grabacionnan cu a bay rond riba medio social, 
por mira cu e abusado den e casonan aki, ta un hoben cu 
tambe ta colo scur loke ta haci e asunto mas serio ya cu su 
persona tambe por wordo someti na e tipo di abuso aki. 


Ta di spera cu AVB y directiva di Deportivo Nacional actua 
mesora y tuma medida disciplinario contra di e hungado aki 
pa asina pone fin na algo cu ta masha mahos pa e no sigui 
expande su mes. 


Hopi remarcabel ta e echo cu e referee cu a dirigi e partido, 
no a actua y tuma medida mesora ya cu nan tambe sa pasa 
den e tipo di abuso aki y na dos ocasion nan a pone e campe- 
onato plat pa exigi mas respet y proteccion for di AVB p'e 
refereenan. 


Algo inaceptabel 


Directiva di AVB tin cu atende caso di “racismo” cu man duro 

RECIENTEMENTE a tuma luga na hermana isla Boneiro e 
Weganan Interinsular 2024, caminda e biaha aki a competi 
den Aquathlon 11-13 aña, basketball basis school y futbol 
voortgezet. 


Pa loke ta trata, delegacion di nos isla, mester bisa cu Aruba 
a wordo bon representa pa tur tres ramo di deporte. 


Aquathlon: 
Den deporte di Aquathlon, e atletanan di Aruba a duna un 
resultado sobresaliente, den categoria 2 di landamento 
mucha muhe, Kaythlin Thiel a keda na prome luga, sigui pa 
Ryzilaine Richardson na di dos luga, Jira Oleana y Kidagakash 
Galea tambe a duna bon desempeño y a keda na di cuater y 
cinco luga. 


Pa loke ta trata coremento categoria 2 dama, Kaythlin Thiel a 
keda na di 6 luga, sigui pa Ryzilaine Richardson, Jira Oleana 
y Kidagakash Galea cu a termina na di cuater, tres y prome 
luga. 


Den categoria 3, e atletanan di Aruba a sa di demostra 
tambe nan nivel Atletico caminda cu Emma Gobert a keda na 
prome luga, Evie Adele na di dos luga, Chloe-Nicole Dirksz 
na di seis luga y Laura Bonnevalle na di 10 luga. 


Den categoria 2 landamento mucha homber, Lucas 
Bonnevalle a keda na di tres luga, Jeandrick Albertus a keda 
na di 7 luga, Maeyson Kock a keda na di 8 luga y Geyon 
Eights a keda na di 10 luga. 


Den coremento, Maeyson Kock a keda na prome luga, Lucas 
Bonnevalle a keda na di tres luga, Jeandrick Albertus a keda 
na di cuater luga y Geyon Eights a keda na di ocho luga. 


Den categoria 3 mucha homber, aki tambe atletanan di 
Aruba a sa di destaca den grandi caminda na prome luga a 
keda Xyon Jabos, Max Dennert na di dos luga, Enzo Croes na 
di tres luga y Fredde van Poel na di seis luga. 


MVP mucha homber a keda Xyon Jacobs, MVP mucha muher 
a bay pa Emma Gobert y Kidagakash Galea. 


Basketball: 
Pa loke ta trata weganan di basketball Interinsular, Aruba a 
sa di demostra bon wega di nivel y a domina esaki te final di 
e torneo. 
Contra di Corsou, Aruba a hunga un bon wega y ta gana 


cu score final di 9-5, siguiente wega tabata entre Aruba y 
Bonaire, aki tambe Aruba a domina e wega y ta logra bay cu 
e victoria cu score 15-8 y asina a pasa tambe pa e gran final. 


Den wega final, un biaha mas Aruba a enfrenta Bonaire y ta 
logra bay cu e titulo di campeon di Weganan Interinsular 
ganando Bonaire cu score di 15-8. MVP den basketball a 
keda Danoe Gumbs. 


Futbol: 
Den weganan di futbol categoria damas, Aruba a prepara 
bon pa defende su titulo di campeon cu a wordo logra na 
2023 na Aruba. 


Prome wega Aruba a domina e wega contra di Curaçao y ta 
bay cu e victoria cu score di 13-3, den di dos wega Aruba a 
enfrenta Bonaire y ta gana cu score di 12-3 y asina ta pasa 
pa e gran final. 


Den wega final Aruba ta gana Bonaire cu score di 12-3 y 
asina ta titula campeon di Weganan Interinsular pa di dos 
aña consecutivo y tambe invicto pa di dos aña consecutivo. 
MVP di futbol damas a resulta pa di dos aña sigui Loredana 
Neppi. 


Pa mas informacion, por bishita e link di resultado di 
Weganan Interinsular: 
h t t p s : / / d o c s . g o o g l e . c o m / 
spreadsheets/d/1FaH2IzShzlkRsc7O-RxUIVR3JtyW68Rf/ 
edit?usp=sharing&ouid=108538134782688250303&rtpof 
=true&sd=true 


IBiSA ta orguyoso di e esfuerso y dedicacion di atletanan di 
Aruba y ta felicita tur e ganadornan di Weganan Interinsular 
Bonaire 2024. 


E proximo Weganan Interinsular ta bay tuma luga na Corsou 
for di 11-14 di april 2024 y lo competi den basketball voort- 
gezet, volleyball basis school y atletismo. 


Deportistanan di Aruba a destaca den grandi 
den Weganan Interinsular na Boneiro 

BAN bek den tempo un rato y imagina bo para na aña 1948 na nos isla 


Aruba,Segunda Guera Mundial a caba di termina na 1945 y unda no tabatin 


hopi habitante y no tabata existi celular, ningun clase di medio social, manera 


Facebook. Electricidad no tur cas tabatin y asina mes 2147 Arubiano cu 


curashi e tempo aya a logra bin hunto y firma un peticion pa entrega na madre 


patria a traves di Shon A Eman, vocero di e 2147 Arubiano balente, kende 


a logra haya audencia cu Reina Wilhelmina pa haci entrega di e firmanan 


cu Aruba kier ta “baas den su mesun cas”, e comienso di e lucha di Status 


Aparte a cuminsa cu e firma di e 2147 firmanan aki. 


AVP e tempo aya bou di liderasgo di Henny Eman y Shon A Eman a cuminsa 


cu e lucha na unda sr Betico Croes a join AVP pa nan hunto continua e lucha 


aki. Morto repentino di Shon A Eman na 1967 a laga Aruba den shock y 


Betico Croes como politico hoben den AVP a purba di tur manera pa bira lider 


di AVP, pero como un hoben politico no a logra convence esunnan cu tabat'ey 


hopi tempo caba, Betico no a y nunca tabata den conflicto cu 


ningun Eman pa bira lider, pasobra ningun Eman tabata den 


Partido mas e tempo aya. 


Y casi 4 aña despues di morto di Shon A Eman, Betico Croes 


hunto cu e hobennan di Partido AVP a lanta Partido MEP na aña 


1971 y tabata un nomber di un Partido existente na Venezuela 


cu tambe tabata yama MEP (Movimiento Electoral Del Pueblo), 


Partido funda na aña1967 na Venezuela como un Partido di 


izquierda, un Partido socialista di Venezuela cu te awe e Partido 


ey ta existi apoyando awo chavismo na Venezuela. 


Ta lamenta cu Partido MEP a dicidi cu na cada celebracion di 


nos dia nacional no ta duna honor na e 2147 Arubianonan 


balente cu pami ta nos heroenan di e comienso di e lucha di 


Status Aparte. 


Dia 18 di Maart cu ta e dia cu Betico Croes mes a scoge pa 


duna honor na e 2147 Arubianonan cu a traves di Shon A Eman 


a entrega e peticion na Reina Wilhelmina pa Aruba haya su 


”Aparte Status“ riba e fecha di 18 di Maart 1948. 


Pa esunnan cu ta hoben den politica sea cu bo ta aspira pa subi 


lista, sea bo ta bay vota pa prome biaha, conoce bo historia bon, 


Google of busca un buki na nos Biblioteca Nacional pa bo sa e 


historia completo di e lucha di Status Aparte. Ban duna honor 


na e 2147 firmantenan Arubiano balente cu den un tempo dificil 


a cuminsa cu e lucha di Status Aparte, sea cua colo politico cu 


bo ta, no laga ningun hende, pasobra nan ta un colo awo y kier 


haci comosifuera cu no a existi un lucha cu a cuminsa den un 


Partido politico cu no ta colo geel. Pasobra e lider inmortal di 


Partido MEP mes tabata politico di AVP y kier a bira lider di AVP. 


Pa esunnan cu bo ta tende nan cu grito di a nace geel y lo muri 


geel, sin importa con malo e pais aki ta bayendo, mester sa cu 


Betico Croes mes no a nace ni geel, ni berde, pero a cuminsa 


su carera politico si den cuna berde, politicamente papiando, 


pasobra nos tur aki na mundo no ta nace geel of berde, pero nos ta nace 


como yiu di Dios y nos ta muri tambe como yiu di Dios. 


Historia politico di Aruba a cuminsa hopi prome cu MEP y MEP kier pa pueblo 


recorda historia politico manera cu nan kier y nos tin hopi mas heroe cu den 


pasado cu tambe a lucha pa nos isla,ta poco mas y nan lo bisa bo tambe pa 


no worry ken a descubri Aruba. Aruba ta rico den su historia, for di su descu- 


brimento di oro, fosfaat, aloe, refineria y turismo. Ta hopi Arubiano balente a 


contribui cu e fundeshi di Aruba, pa nos generacionnan di awe por disfruta 


di nos isla. Y sigur e 2147 Arubianonan tambe ta forma parti di e fundeshi 


fuerte di nos structura estatal. Un cas, nos cas no a cuminsa n'e dak, pero 


semper e ta cuminsa na e fundeshi. 


Mi ta termina cu un dicho di un otro Arubiano grandi cu Aruba a produci, 


un escritor y mucho mas. ”Berdad nunca a perhudica ningun hende, ningun 


causa ni ningun Nacion”. 


Juni Croes (AVP) 


Den e lucha di Status Aparte 2147 Arubiano 
no tin balor mas pa MEP? 

DIABIERNA anochi Prome Minister Evelyn Wever-Croes a 
atende e STREAM Fair & Open Dag di Maria College MAVO. 
Durante e anochi interesante aki e studiantenan a haci 
demostracionan di e materianan cu nan ta studiando den 
klasnan di STREAM. 


E anochi a habri unda Prome Minister a haya un splicacion 
di kico ta STREAM. Prome Minister ya tawata conoci cu e 
concepto STEM (Science Technology Engineering Math), 
despues a añadi e “A” di Arte y esaki a bira STEAM y actual- 
mente a añadi e “R” di Reading y e concepto awor ta STREAM 
cual den su totalidad ta significa: Science, Tecnology, 
Reading Engineering, Art, y Math. 


E studiantenan di STEM a demostra kico tur nan ta siñando 
den e materia natuurkunde y biologie y a duna demostra- 
cionnan y presentacionnan hopi interesante. Aki Prome 
Minister a gradici e alumnonan di a dun’e e oportunidad 
di wak un celula bou microscoop cu tawata un experiencia 
hopi special p’e y a trece recuerdonan di tempo el a studia 
medicina. 


Den e area di lesamento, Prome Minister por a wak e forma 
cu Maria College ta uza pa asina stimula e lesamento cerca 
e alumnonan y haci e materia di Hulandes mas interesante 
cerca e hobennan den forma di weganan interactivo. Pa loke 
ta trata e materia di arte, cada klas mester a presenta un 
piesa di arte y aki por a mira e talento cu a sali for di cada 
alumno. Esaki pa medio di piesanan di arte impresionante di 
diferente tecnica, diferente material, diferente tema manera 
paisahenan, naturalesa, arte mosaico y hopi mas. 


Prome Minister a expresa cu e anochi aki tawata uno inte- 
resante, yena cu informacion y enseñansa, y cu tawata hopi 


bunita pa wak studiantenan contento y orguyoso di por a 
demostra nan talentonan. Prome Minister a pone enfasis y 
a gradici e docentenan cu e bon enseñansanan na e studi- 
antenan ya cu por a mira e refleho di esaki durante e anochi 
aki. 


“Un pabien na Maria College pa organisa e evento aki, pero 
specialmente un pabien na e alumnonanan, cu a resalta nan 
talento den e STREAM Fair & Open Dag. Mi ta sigur cu nan ta 
bay tin un futuro briyante”, Prome Minister a expresa. 


Prome Minister Evelyn Wever-Croes 


Alumnonan di Maria College mavo a resalta 
cu nan talento den e Dtream Fair & Open Dag 

SIGURIDAD den trafico ta depende di 3 factor: ley, infra- 
structura y comportacion. Parlamento di Aruba ta aproba e 
ley, unda cu ta describi e reglanan con mester comporta den 
trafico y kico no ta aceptabel. Na e momento aki, Fraccion 
di MEP ta trahando riba e ley di ‘roekeloos rijden’. Loke ta 
regarda infrastructura por ehempel: borchi, asfalt y ‘sleeping 
police’ ta cay bou maneho di DOW. E meta ta pa crea circun- 
stancia mas ideal y sigur posibel pa esnan cu ta haci uzo di 
nos careteranan. 


Hasta si e ley y infrastructura ta 100% na ordo, un trafico 
sigur ta depende di nos tur, si nos scoge pa cumpli cu e 
reglanan stipula. E controlnan cu polis ta haci pa ‘gara’ 
esnan cu no ta cumpli cu regla, por tin un efecto preven- 
tivo si haci nan frequentemente. Tambe, por mira e mane- 
hadonan di vehiculo cu kisas tin e boluntad pa contribui 
na siguridad den trafico, pero falta di informacion pa por 
hacie na e manera corecto. Si nos mira por ehempel na e 
rotondenan rond di nos isla y riba e camindanan cu ‘double 
lane’: Sasaki, Green Corridor y Watty Vos Blvd cu ta diseña 
pa promove fluho y siguridad di trafico, pero por resulta lo 
contrario ora no ser uza na e manera indica. E uzo y/of con 
pa uza signlight y na ki banda di caminda mester core ta 
puntonan cu nos hendenan merece di wordo educa riba dje. 


Duna boet pa esaki den mi opinion no ta na su luga, tanten 
cu no a haci suficiente esfuerso pa educa comunidad. Pesey, 
den luna di maart 2022, mi a entrega un mocion, unda mi 
a urgi gobierno pa organisa un campaña di conscienti- 
sacion tocante siguridad den trafico y specificamente riba 
e 2 puntonan menciona. E mocion a keda aproba unanima- 
mente door di parlamento y bon ricibi door di nos Minister 
di Husticia cu a lansa e campaña nacional ‘Trafico Sigur’. 
Danki na Minister Rocco Tjon pa tuma accion. Mi peticion 
na Pueblo di Aruba ta pa pone bon atencion ora ta stuur, 
respeta regla y respeta otro pa hunto nos eleva e siguridad 
den trafico. 


Parlamentario Alvin Molina (MEP) 


Comision di Husticia di parlamento ta 
trahando riba e ley di ‘roekeloos rijden’ 

TA bisto cu joyriding a bolbe lanta cabes, despues di algun 
siman. E biaha aki malhechornan a horta un pickup, caminda 
cu diadomingo marduga, polis a bin haya den Ranchostraat. 


Segun cu tin di compronde, doño di e vehiculo a publica riba 


su rednan social, cu su propiedad tabata perdi. 


Mirando e echo cu ta trata aki di joyriding, polis a confisca e 
pickup marca Nissan y a hib'e warda di polis pa mas inves- 
tigacion. 


Pickup horta haya den Ranchostraat 


DIASABRA durante dia, team di Narcotica a haci diferente 
entrada hudicial y tambe a detene hende. Asina e team di 
Narcotica ta trahando sin descansa pa lucha contra e trafico 
di droga tur dia. 


Diadomingo nan a detene un homber di 32 aña na ex-United 
Dinner pa trafico di droga. Nan a confisca diferente droga 
manera cocaina, base di cocaina, marihuana y nan a haya 


tambe municion. 


Tambe nan a bay den Panamastraat pa un entrada hudicial, 
unda nan a confisca cocaina y marihuana. 


Den e accion aki a participa e team di Narcotica, e ekiponan 
di Aresto, Flex Team y Unidat di K-9. Un tremendo trabou di 
e team di Narcotica. 


Detencion y entrada hudicial pa bendement’i droga na Madiki 

DIADOMINGO anochi pasa di 9'or, polis y bombero a bay 
na un cas na Tanki Leendert. Na prome instante a drenta e 
informacion cu e caso aki lo tabata bao candela. 


Ora nan a yega, a bin haya sa cu un boter di gas chikito a 
rementa y a causa cu henter e bario a drenta den panico. 


Unidad di bombero a atende cu e situacion mientrastanto 
polis a sigui cu su caminda. 


Tur hende den panico 


Boter di gas a rementa na Tanki Leendert 

MINISTER Plenipotenciario mr. Ady Thijsen y esposa a 
tene un recepcion pa celebra Dia di Himno y Bandera na 
Hulanda. Desde 2015 Arubahuis ta tene un recepcion pa 
invitadonan for di e mundo politico, embahadornan, func- 
tionarionan halto di Estado of di ministerionan cu lasonan 
estrecho cu Aruba. Tambe miembronan prominente for di 
e comunidad Arubiano na Hulanda y representantenan 
commercial y di institutonan di enseñansa tanto riba nivel di 
HBO como Universidad. 


Entre e huespednan tabata burgemeester di Den Haag Jan 
van Zanen, ex-burgemeester di Venray Leontien Kompier y 
miembro di Eerste Kamer Tekke Panman. For di e cuerpo 
diplomatico tabata presente entre otro embahadornan di 
Alemania, Uruguay, Norwega, Dinamarca y representante 
di embahada di Cuba, Colombia, Costa Rica, Peru, Chili, 
Panama y Italia. 


E programa oficial a cuminsa cu canto di nos himno Aruba 
Dushi Tera pa e cantante y e participante di The Voice of 
Holland. Minister Plenipotenciario mr. Ady Thijsen a cuminsa 
na bisa cu e ta hopi contento cu hopi hende a acepta e invita- 
cion pa celebra nos Dia Nacional. ‘Un dia cu nos ta orguyoso 
dje y ta un dia pa wak bek y mira padilanti. Aruba semper a 
hunga un rol importante riba e tema di structura estatal y 
lo kier tuma e rol aki bek door di ta mas visibel na Hulanda. 
No rond di Binnenhof so, pero tambe na nivel di municipio y 
provincianan. 


Esaki tambe ta conta pa Union Europeo. Esaki a resulta 
den un vision cu ta concentra riba un cantidad di pilarnan. 
Esaki ta implica bon relacion cu Gobierno Central, Eerste y 
Tweede Kamer y e ministerionan. E otro pilar ta e municipi- 
onan y provincianan; mescos cu ta e caso cu Hogeschoolnan 
y Universidad. Contacto cu e embahadanan tambe ta forma 
parti di e vision aki. Importante ta pa fortifica nos relacion 
cu Union Europeo,’asina Minister Thijsen a bisa. 


E mandatario siguientemente a elabora riba e plannan y 
proyectonan pa aña 2024, cuminsando na menciona cu 
durante di e OCT-EU Forum na Bruselas na February ultimo 
Aruba a keda elegi como presidente di e conferencia minis- 
terial di OCTA y lo organisa e conferencia ministerial otro 
aña na Aruba. 


Tambe cu Aruba na mesun momento ta carga e presidencia 
di e executive committee di OCTA. Minister Thijsen: ‘Na 
Bruselas nos Prome Minister Evelyn Wever-Croes a firma un 
acuerdo di 15 miyon euro pa e miembronan di OCTA, mien- 
tras cu Minister di Asuntonan Economico Geoffrey Wever a 
firma un acuerdo di 14.2 miyon euro pa digitalisacion di e 


aparato gubernamental di Aruba.’ 


Minister Thijsen a sigui pa menciona cu na comienso di maart 
Gabinete di Aruba a haci entrega di su Relato Annual 2023 
na Prome Minister Evelyn Wever-Croes; cu despues di hopi 
aña, na april benidero lo tin un Arubadag na Broodfabriek na 
Rijswijk. Sr. Thijsen den su discurso a enfatisa cu Gabinete di 
Aruba ta pa nos Arubianonan na Hulanda pa brinda sosten 
unda por. ‘Un otro grupo di Arubiano cu tambe ta hopi impor- 
tante pa nos, ta nos studiantenan. Pa estrecha e laso cu 
nos studiantenan, a dicidi pa tene un serie di encuentronan 
bou di e nomber Ban Topa. Esaki como meta pa brainstorm 
cu studiantenan riba topiconan cu ta importante pa nan 
manera vivienda, seguro medico, guia y e retonan pa biba y 
studia na Hulanda. Keda den contacto cu nos studiantenan 
tambe ta importante pa stimula nos profesionalnan pa bai 
bek Aruba, mirando cu tanto e sector publico como e sector 
priva ta desea di mira mas di nos hendenan bin bek Aruba,’ 
segun Minister Thijsen den su discurso. 


E mandatario a para keto na e bon relacion cu Gabinete di 
Aruba tin cu hopi embahadanan na Hulanda y cu e aña aki lo 
sigi fortalisa e lasonan aki pa yega na proyectonan di coop- 
eracion concreto cu ta beneficia ambos pais. Sr. Thijsen a 
bisa cu e anochi aki tambe ta un momento pa comparti cu 
e huespednan e situacion actual na Aruba. Segun Minister 
Thijsen e recuperacion di Aruba segun IMF y agencianan di 
ratings ta impresionante. ‘Aruba su economia a conoce un 
crecemento enorme den e ultimo dos añanan; nos GDP a 
yega na un nivel di prome cu e pandemia y Aruba pa dos aña 
consecutivo tin un surplus riba cu presupuesto. 


Turismo como nos pilar economico mas principal ta kibrando 
records. Tur esaki ta duna Aruba tambe e oportunidad pa 
mira con pa traspasa e prosperidad aki cu nos ta mira den 
e cifranan macro-economico, na e bienestar di henter e 
población. 


Na mesun momento Aruba ta conciente cu mester diversi- 
fica su economia. Nos ta kere cu e transicion di energia lo 
contribui na e diversificacion aki y crea pilarnan nobo. Aruba 
a mustra cu no unicamente nos por bons bek, pero tambe 
nos por bons padilanti.’ 


Finalmente Minister Thijsen a gradici e huespednan pa tabata 
presente cu sigur ta un muestra di amistad y cu un cariño 
grandi pa Aruba y cu e palabranan aki a haci un brindis riba 
un mihor futuro pa Aruba. 


E conocido saxofonista Arubiano Delbert Bernabela a brinda 
e publico presente cu musica Arubiano. 


Bunita recepcion na ocasion di Dia Nacional di Aruba na Hulanda 

RECIENTEMENTE, en conexion cu nos Dia di Himno y 
Bandera, Minister Xiomara Maduro di Cultura a pasa bishita 
nos grandinan di Maris Stella pa comparti un rato ameno cu 
nan y pa trece un bunita tshirt di 'Aruba, orguyo di nos tur' 
como aprecio pa nan y e staff di Maris Stella por bisti pa e 
celebracion di Dia di Himno y Bandera. 


Durante e mainta aki, e mandatario a haya un recorido den 
Maris Stella pa mira con nos grandinan ta pasa nan dia. 
Despues di esaki, Minister Maduro a compaña e grandinan 
tocando un piesa di Cah’i Orgel pa asina deleita e grandinan 
cu musica tipico di nos Pais. 


Minister Maduro ta gradici e staff completo di Maris Stella pa 
e bunita trabou cu nan ta eherce na bienestar di nos gran- 
dinan. E mandatario ta gradici nos grandinan pa e bunita 
mainta aki unda e tabata tin e placer di pasa saluda, comb- 
ersa un rato y toca Cah'i Orgel pa asina alegra e curasonnan 


di nos grandinan den un bishita ameno. 


Den cuadro cu celebracion di Himno y Bandera 


Minister Xiomara Maduro a bishita 
nos grandinan di Maris Stella 

EDUCACION inclusivo ta pa tur mucha, no obstante nan 
limitacion fisico. Esaki ta locual cu SKOA ta kere aden y ta 
traha duro pa por cumpli cu e compromiso aki, pa asina tur 
mucha ricibi e educacion cu nan tin mester pa desaroya y 
forma parti di nos sociedad. 


SKOA ta brindando guia y sosten special na diferente 
mucha cu limitacionnan entre otro di bista, oido of inca- 
pacidad fisico. Muchanan cu tin limitacion di bista, ta haya 
guia special di FAVI. SKOA tin un lista amplio di scolnan cu 
ta ricibi e guia aki for di FAVI pa asina nan muchanan por 
wordo yuda a base di nan nivel di limitacion di bista. 


E obhetivo principal ta pa guia y sostene cada mucha a base 
di nan necesidad specifico, asina aki FAVI por ofrece un guia 
completo pa tur mucha por desaroya y crece den personal- 
idad como tambe e parti academico. 


FAVI ta yuda muchanan di SKOA cu entre otro material di 
les cu ta wordo traha specialmente pa cada nivel di educa- 
cion cuminsando for di kleuter te cu scolnan secundario. 
Muchanan cu ta haya e guia aki ta wordo asisti personal- 
mente durante oranan di scol y tambe ta haya guia special 
ora ta trata di examen cu nan mester traha pa por sigui eleva 


di klas. 


Scolnan cu ta resorta bou di SKOA cu ta hayando e sosten 
di FAVI ta: Scol Preparatorio Prome Paso, Colegio Pastoor 
Kranwinkel, Colegio Sagrado Curason, Rosario College, 
Colegio San Augustin, La Salle College y Scol Caiquetio. 


Si abo ta un mayor cu un yiu cu ta bay cuminsa scol y cu tin 
limitacion di bista, pasa na SKOA pa asina haya mas infor- 
macion di e guia cu e mucha por ricibi di FAVI. Pa mas infor- 
macion por bishita nos website www.skoa.aw of por yama 
SKOA na liña directo 5231800. 


SKOA ta cumpli cu su compromiso pa ofrece 
Educacion Inclusivo pa tur mucha 

Quota International of Aruba a instala miembro nobo y a eligi directiva 


QUOTA a cuminsa su reunion di 5 di Maart na Renaissance 
Convention Center cu un minuut di silencio pa recorda su 
miembro Greta Posner-Figaroa cu recientemente a fayece. 
Presidente Ivy Simon-Hernandez a lesa un emocionante 
homenahe pa Greta, cu tabata un miembro activo pa 25 aña cu 
semper tabata yuda cu proyecto nan di Quota pa comunidad. 


Durante e reunion, Quota a instala tres miembro nobo y a la 
bes a eligi un Board nobo pa 2024-2025. A ser instala como 
miembro nobo Jennifer Croes, June Geerman-Tromp y Haydee 
Henriquez-Hernandez. Past President y miembro Luzina de 
Greef, a fungi como “Initiation Officer” den un ceremonia 
bunita y sígnificativo. 


E directiva bou di Presidente Ivy Simon-Hernandez y tur e 
miembronan ta yama bon bini na e miembronan nobo y ta 
desea nan hopi exito sirbiendo nos comunidad. Tambe tabata 
tin eleccion pa un board nobo cu a ser acepta unanimamente. 
E Board nobo lo ser instala durante un reunion special na Juni, 
2024. 


E Board nobo di Quota pa 2024-2025 ta: 
Presidente: Juliska Harms 
Vice Presidente: Ivy Simon-Hernandez 
Secretaria: Isabel Dammers-Alves 
Tesorera: Elaine Geerman 
Director di Bylaws: Farida Feliciana-Figaroa 
Director di Servicio: Stella Montsanto 
Director di Desaroyo y crecemento: Janique Schilders. 


Tur miembro ta desea e Board nobo bou liderazgo di Juliska 
Harms hopi exito. 

DIRECTIVA di Centro di Bario Playa Pabao ta 
anuncia su proximo actividad cual lo ta “Ban 
Busca Webo na Playa Pabao”. E Actividad aki ta 
tuma luga diadomingo 31 di maart, mainta di 
9’or pa 11’or na nos Centro. 


Riba e dia aki tin buscamento di webo pa 
muchanan di 4 aña te cu 8 aña. Mayornan por 
inscribi nan yiu(nan) di dialuna pa diahuebs 
mainta di 9’or pa 12’or y despues di merdia di 
3’or pa 6’or. Diasabra mainta di 9’or pa 11’or 
un miembro di directiva lo ta na Centro pa tuma 
inscripcion. 


P’e actividad aki directiva di Centro di Bario 
Playa Pabao ta cobra un contribucion di 7.50 
florin. Muchanan lo ricibi un “hotdog” y “juice” y 
naturalmente nan tin e oportunidad pa gana un 
premio. 


Pa motibonan organisatorio directiva di Centro 
di Bario Playa Pabao ta haci un apelacion riba 
mayornan pa inscribi nan yiu(nan) na tempo y 
no warda te na ultimo momento. 


Ultimo dia pa inscribi ta diasabra mainta 30 di 
maart. 


Ban Busca Webo na Playa Pabao 

DIASABRA ultimo, e comision di hobennan 
cu ta cay bou di Pastoral Hubenil Aruba (PHA) 
a organisa un Caminda di Cruz diferente pa 
hobennan di pastoral hubenil, mayornan, 
lidernan di e diferente parokianan y pueblo 
participa. A sali 6’or di mainta di e parkinglot 
dje Santana di Sabana Basora, pasa un parti 
den Parke Nacional Arikok y caba bek n’e park- 
inglot. 


E hobennan mes a stipula e ruta, traha mate- 
rial p’e 14 stashinan, scoge oracion, cantica di 
pasion di Cristo y a prepara tur cos necesario 
pa bay cana e Caminda di Cruz den nos natura- 
lesa reflexionando riba morto di Hesus y prepa- 
rando nan mes pa Semana Santa. 


Tur e hobennan cu a participa, a lanta mainta 
trempan yen di animo, a carga e cruz cu curashi 
di stashi pa stashi y a medita riba tur locual 
Hesus a pasa aden, di su agonia te ora el a muri 
riba cruz pa pordon di nos picanan, demost- 
rando asina e amor incondicional y infinito cu E 
tin pa nos tur. Tambe e hobennan a pidi Hesus 
pa yuda nan fortalece nan fe. 


PHA ta gradici un y tur cu di un forma of otro a 
coopera cu nos hobennan pa haci e Caminda di 
Cruz “Ban Cana Cu Hesus” un exito! 


E Caminda di Cruz diferente di Pastoral Hubenil Aruba 

DEN HAAG – Minister Plenipotenciario mr. Ady Thijsen y esposa a 
tene un recepcion pa celebra Dia di Himno y Bandera na Hulanda. 
Desde 2015 Arubahuis ta tene un recepcion pa invitadonan for di 
e mundo politico, embahadornan, funcionarionan halto di Estado 
of di ministerionan cu lasonan estrecho cu Aruba. Tambe miem- 
bronan prominente for di e comunidad Arubiano na Hulanda y 
representantenan comercial y di institutonan di enseñansa tanto 
riba nivel di HBO como Universidad. 


Entre e huespednan tabata burgemeester di Den Haag Jan van 
Zanen, ex-burgemeester di Venray Leontien Kompier y miembro 
di Eerste Kamer Tekke Panman. For di e cuerpo diplomatico 
tabata presente entre otro embahadornan di Alemania, Uruguay, 
Norwega, Dinamarca y representante di embahada di Cuba, 
Colombia, Costa Rica, Peru, Chili, Panama y Italia. 


E programa oficial a cuminsa cu canto di nos himno Aruba 
Dushi Tera p’e cantante y e participante di The Voice of Holland. 
Minister Plenipotenciario mr. Ady Thijsen a cuminsa na bisa cu e 
ta hopi contento cu hopi hende a acepta e invitacion pa celebra 
nos Dia Nacional. ‘Un dia cu nos ta orguyoso dje y ta un dia pa 
wak bek y mira padilanti. Aruba semper a hunga un rol impor- 
tante riba e tema di structura estatal y lo kier tuma e rol aki bek 
door di ta mas visibel na Hulanda. No rond di Binnenhof so, pero 
tambe na nivel di municipio y provincianan. Esaki tambe ta conta 
pa Union Europeo. Esaki a resulta den un vision cu ta concentra 
riba un cantidad di pilarnan. Esaki ta implica bon relacion cu 
Gobierno Central, Eerste y Tweede Kamer y e ministerionan. E 
otro pilar t’e municipionan y provincianan; mescos cu t’e caso 
cu Hogeschoolnan y Universidad. Contacto cu e embahadanan 
tambe ta forma parti di e vision aki. Importante ta pa fortifica nos 
relacion cu Union Europeo,’asina Minister Thijsen a bisa. 


E mandatario siguientemente a elabora riba e plannan y proyec- 
tonan pa aña 2024, cuminsando na menciona cu durante di e 
OCT-EU Forum na Bruselas na Februari ultimo Aruba a keda eligi 
como presidente di e conferencia ministerial di OCTA y lo organisa 
e conferencia ministerial otro aña na Aruba. Tambe cu Aruba na 
mesun momento ta carga e presidencia di e executive committee 
di OCTA. 


Minister Thijsen: ‘Na Bruselas nos Prome Minister Evelyn Wever- 
Croes a firma un acuerdo di 15 miyon euro p’e miembronan di 
OCTA, mientras cu Minister di Asuntonan Economico Geoffrey 
Wever a firma un acuerdo di 14.2 miyon euro pa digitalisacion di 
e aparato gubernamental di Aruba.’ 


Minister Thijsen a sigui pa menciona cu na comienso di maart 
Gabinete di Aruba a haci entrega di su Relato Annual 2023 na 
Prome Minister Evelyn Wever-Croes; cu despues di hopi aña, na 
april binidero lo tin un Arubadag na Broodfabriek na Rijswijk. Sr. 
Thijsen den su discurso a enfatisa cu Gabinete di Aruba ta pa 
nos Arubianonan na Hulanda pa brinda sosten unda por. ‘Un otro 
grupo di Arubiano cu tambe ta hopi importante pa nos, ta nos 
studiantenan. Pa estrecha e laso cu nos studiantenan, a dicidi 


pa tene un serie di encuentronan bou di e nomber Ban Topa. 
Esaki como meta pa brainstorm cu studiantenan riba topiconan 
cu ta importante pa nan manera vivienda, seguro medico, guia 
y e retonan pa biba y studia na Hulanda. Keda den contacto cu 
nos studiantenan tambe ta importante pa stimula nos profesion- 
alnan pa bay bek Aruba, mirando cu tanto e sector publico como 
e sector priva ta desea di mira mas di nos hendenan bin bek 
Aruba,’ segun Minister Thijsen den su discurso. 


E mandatario a para keto n’e bon relacion cu Gabinete di Aruba tin 
cu hopi embahadanan na Hulanda y cu e aña aki lo sigui fortalesa 
e lasonan aki pa yega na proyectonan di cooperacion concreto cu 
ta beneficia ambos pais. Sr. Thijsen a bisa cu e anochi aki tambe 
ta un momento pa comparti cu e huespednan e situacion actual 
na Aruba. 


Segun Minister Thijsen e recuperacion di Aruba segun IMF y agen- 
cianan di ratings ta impresionante. ‘Aruba su economia a conoce 
un crecemento enorme den e ultimo dos añanan; nos GDP a yega 
na un nivel di prome cu e pandemia y Aruba pa dos aña consec- 
utivo tin un surplus riba cu presupuesto. Turismo como nos 
pilar economico mas principal ta kibrando recordnan. Tur esaki 
ta duna Aruba tambe e oportunidad pa mira con pa traspasa e 
prosperidad aki cu nos ta mira den e cifranan macro-economico, 
n’e bienestar di henter e poblacion. Na mesun momento Aruba 
ta consciente cu mester diversifica su economia. Nos ta kere cu 
e transicion di energia lo contribui n’e diversificacion aki y crea 
pilarnan nobo. Aruba a mustra cu no unicamente nos por bons 
bek, pero tambe nos por bons padilanti.’ 


Finalmente Minister Thijsen a gradici e huespednan pa tabata 
presente cu sigur ta un muestra di amistad y cu un cariño grandi 
pa Aruba y cu e palabranan aki a haci un brindis riba un miho 
futuro pa Aruba. E conocedo saxofonista Arubiano Delbert 
Bernabela a brinda e publico presente cu musica Arubiano. 


Potretnan cortesia di Arubahuis / Fotografo: Michel Groen 


Bunita recepcion na ocasion Dia Nacional di Aruba na Hulanda 

Resultado di experiencia di Stalking cu IPV: 
UN total di 109 respondiente (24.10%) cu a experi- 
encia IPV, tambe a experiencia Stalking. Di e total aki, 77 
(23.99%) a experiencia acercamento indesea hunto cu 
IPV; 66 (19.94%) a raporta di a experiencia IPV y tambe 
siguimento indesea pa nan ex-casa/pareha; 64 (19.94%) 
a experiencia IPV y mensahenan indesea; 58 (18.09%) a 
experiencia IPV y para warda e victima; 32 (9.97%) a expe- 
riencia IPV y a plama rumornan falso; 24 (57.48%) a expe- 
riencia IPV cu destruccion di propiedad. 


Frecuencia di Stalking cu IPV 
Resultado - 104 respondiente a contesta: 
49 respondiente - un biaha pa siman 
29 respondiente - 1-3 biaha pa siman 
17 respondiente - (casi) tur dia 
9 respondiente - mas cu un biaha den un dia 


Resultado di duracion di Stalking y IPV 
Un total di 85 responddiente a reporta e duracion di Stalking. 
Como e cantidad di luna menciona ta core di 1-72 luna, e 
cantidad menciona a ser parti di e manera aki: 1-12 luna y e 
ultimo cantidadnan a ser menciona separa pasobra cada un 
ta representa un duracion largo expresa den lunanan. 


Menos cu un luna – 12 luna: 
10 responddiente: 1 luna 


14 responddiente: 2 luna 
12 responddiente: 3 luna 
6 responddiente: 4 luna 
4 responddiente: 5 luna 
8 responddiente: 6 luna 
4 responddiente: 7 luna 
1 responddiente: 8 luna 
3 responddiente: 9 luna 
1 responddiente: 11 luna 
8 responddiente: 12 luna 


1 caso di Stalking di 18 luna of 1 aña y mey 
4 caso di 2 aña; 3 caso di 36 luna of 3 aña 
1 caso di Stalking cu a dura 40 luna of 3 aña y 4 luna 
2 caso di Stalking cu a dura 48 luna of 4 aña 
1 caso cu a dura 72 luna of 6 aña 
1 respondientea skirbi cu e no sa 


Cua caso di Stalking a causa mas miedo (cu IPV)? 


E respondientenan a ser pidi pa scoge di e seis opcionnan di 
comportacion di stalking ya menciona, solamente un forma 
di stalking cu a causa mas miedo cerca nan. 


Cua forma di stalking a causa mas miedo? Por fabor, scoge 
solamente un: 
1. Siguimento indesea 
2. Acercamento indesea 
3. Para warda indesea 
4. Mensahenan indesea, 
5. Rumornan falso (uzando social media) 
6. destruccion na propiedadnan. 


Resultado: Si ta compara e dos resultado, tin solamente 
diferencia den e cantidad di respondien-tenan. Den e dura- 
cion di e Stalking, tin un respondiente cu a raporta un dura- 
cion di stalking di 10 aña, pero cu no ta di e grupo di IPV. 
Tur dos grupo a menciona siguimento indesea como e forma 


Investigacion Encuanto Violencia Domestico na Aruba 


Capitulo 28 - Experiencia di Stalking Mara na IPV 

di Stalking cu ta causa mas 
miedo. 


Remarca: Den e “Rapport 
Aanpak 
van 
HUISELIJK 
geweld 
op 
Aruba”, 
sola- 
mente 2 caso di stalking ta 
ser menciona. Mirando esey, 
no a spera un reaccion basta 
grandi di casonan di Stalking. 
E resultado aki ta yama pa un 
investigacion di Stalking mas 
profundo. 
Tratando 
di 
haya 
algun 
cifranan riba Stalking a resulta 
cu Warda Central di Polis na 
Playa, NO tabatin ningun caso 
di Stalking registra! 


45% 
OFF 


V I A S T I M A M I S T E R I L I S A M I ' S W E B S I T E & 
S A V E U P T O 4 5 % O F F Y O U R P E T ’ S 
S T E R I L I Z A T I O N C O S T S P L U S G E T A F R E E 
M I C R O C H I P ! 


FREE 
MICROCHIP 
FREE 
MICROCHIP 


sign up now 

RECIENTEMENTE, en conexion cu e celebracion di 
nos dia nacional, nos Himno y Bandera, Minister Xiomara 
Maduro tabata di bishita den Playa pa asina sigui su bishi- 
tanan escolar. 


E mandatario a bishita Colegio Bon Bini unda alumnonan 
di klas 5 y 6 a comparti un rato ameno cu e mandatario, 
teniendo un charla cu nan riba kico ta locual ta haci nos 
orguyoso di nos Pais. 


Despues di esaki, Minister Maduro a sigui pa bishita Franciscus 
College caminda cu e alumnonan a ricibi e mandatario te na 
porta di scol y asina gui’e den klas 4 caminda cu e por a tene 
un charla cu e muchanan tocante Aruba y tambe e celebra- 
cion di nos Himno y Bandera. 


Minister Maduro ta duna un danki na tur esnan cu a haci e 


bishitanan aki posibel y tambe un danki pa e bunita bonbini 
cu el a ricibi na ambos scol y ta desea nan un dushi celebra- 
cion di nos dia nacional, nos Himno y Bandera. 


Aruba, Orguyo di nos tur 


Minister Xiomara Maduro di bishita cerca e 
muchanan di Colegio Bon Bini y Franciscus College 


SIMAN pasa, Minister di Cultura tabata presente 
na San Nicolas pa asina presencia e Marcha 
Cultural 2024 organisa pa St. Paulus School. 
Durante e Marcha Cultural aki, e alumnonan ta 
haya e oportunidad pa presenta tur locual nan a 
siña pa 6 siman den cuadro di e vak ‘Orientacion 
di Mundo’ (Wereldorientatie) di e tema Aruba. 


Tabata bunita pa mira con nos hobennan a 
presenta nan obranan di arte cu ta conta un 
storia di Aruba sea riba un pancarta, nan flanel 
of carosa. Un manera creativo cu nos muchanan 
ta expresa con orguyoso nan ta di e detayenan 
cu ta laga nan sinti nan mes orguyoso di Aruba. 


Minister Maduro ta gradici St. Paulus School pa 
un bes mas a organisa e Marcha Cultural aki, 
unda cu nos muchanan por a presenta locual nan 
a siña den un forma innovativo y asina stimula 
nan pa participa den actividadnan cultural. 


Minister Xiomara Maduro a presencia e Marcha Cultural di St. Paulus School 
Cayanan di San Nicolas tabata tarima p’e 
creatividad cultural di nos muchanan 

Witte Donderdag/Huebs Santo 
28 maart 2024 – 7 pm 
Viering Heilig Avondmaal 
(Nederlandse Dienst) 


Santa Cena 
(Sirbishi na Hulandes) 


Goede Vrijdag/Bierna Santo 
29 maart 2024 - 9.30 am 
Viering Heilig Avondmaal 
(Papiamento Dienst) 


Cena Santa 
(Sirbishi na Papiamento) 


Pasen/Pasco di Resureccion 
31 maart 2024 – 9.30 am 
Gezamelijke dienst 
San Nicolas/Piedra Plat 


Sirbishi hunto 
San Nicolas/Piedra Plat 


GEEN DIENST IN DE MIDDAG 


NO TIN SIRBISHI ATARDI 


Diensten Stille 
Week/Sirbishinan 
Semana Santa 


SIGURIDAD den trafico ta depende di 3 factor: ley, infrastructura y 
comportacion. Parlamento di Aruba ta aproba e ley, unda cu ta describi 
e reglanan con mester comporta den trafico y kico no ta aceptabel. Na e 
momento aki, Fraccion di MEP ta trahando riba e ley di ‘roekeloos rijden’. 
Loke ta regarda infrastructura por ehempel: borchi, asfalt y ‘sleeping 
police’ ta cay bou maneho di DOW. E meta ta pa crea circunstancia mas 
ideal y sigur posibel pa esnan cu ta haci uzo di nos careteranan. 


Hasta si e ley y infrastructura ta 100% na ordo, un trafico sigur ta 
depende di nos tur, si nos scoge pa cumpli cu e reglanan stipula. E 
controlnan cu polis ta haci pa ‘gara’ esnan cu no ta cumpli cu regla, por 
tin un efecto preventivo si haci nan frecuentemente. Tambe, por mira e 
manehadonan di vehiculo cu kisas tin e boluntad pa contribui na sigur- 
idad den trafico, pero falta di informacion pa por hacie na e manera 
corecto. 


Si nos mira por ehempel na e rotondenan rond di nos isla y riba e camin- 
danan cu ‘double lane’: Sasaki, Green Corridor y Watty Vos Blvd cu 
ta diseña pa promove fluho y siguridad di trafico, pero por resulta lo 
contrario ora no ser uza na e manera indica. E uzo y/of con pa uza sign- 
light y na ki banda di caminda mester core ta puntonan cu nos hendenan 
merece di wordo educa riba dje. Duna boet pa esaki den mi opinion no ta 
na su luga, tanten cu no a haci suficiente esfuerso pa educa comunidad. 


P’esey, den luna di maart 2022, mi a entrega un mocion, unda mi a urgi 
gobierno pa organisa un campaña di conscientisacion tocante siguridad 
den trafico y specificamente riba e 2 puntonan menciona. E mocion a 
keda aproba unanimamente door di parlamento y bon ricibi door di nos 
Minister di Husticia cu a lansa e campaña nacional ‘Trafico Sigur’. Danki 
na Minister Rocco Tjon pa tuma accion. Mi peticion na Pueblo di Aruba 
ta pa pone bon atencion ora ta stuur, respeta regla y respeta otro pa 
hunto nos eleva e siguridad den trafico. 


Parlamentario Alvin Molina (MEP): 


Comision di Husticia di parlamento ta 
trahando riba e ley di ‘roekeloos rijden’ 

TUR cos ta mustra cu e guera na Ucraina ta yegando su final. Trupanan Ruso 
ta avansando ariba teritorionan Ucraino, sin ricibi mucho resistencia militar, 
manera tabata e caso aña pasa. Ta ser bisa cu Rusia ta avansando ariba un 
frente di mil km largo. 
E derota di Ucraina na Avdiivka ta nifica hopi p’e moral di Militarnan Ucraino. 


Avdiivka tabata ser nombra e bastion defensivo di Ucraina, e forti mas fuerte 
na mundo, pero a sucumbi dor di e atakenan militar di Rusia. E cantidad di 
victimanan di Morto tabata altisimo na ambos banda, maske ta ser bisa cu e 
tabata hopi mas pio pa Ucraina. 
Ultimo simannan hopi t’e declaracionnan di politiconan di Occidente, uno mas 
fuerte cu e otro, ya cu e derota di Ucraina ta skirbi tur caminda y cual derota 


ta duro pa nan tambe. 


Semper Ucraina ta bay gana e guera 
Semper e expertonan ta bisa cada biaha cu Ucraina ta bay gana e guera y 
p’e motibo aki Ucraina a ricibi tur e armanan necesario. Sigur despues cu 


Boris Johnson y Biden a pone Ucraina kibra e acuerdo di Istanbul entre Rusia 
y Ucraina na maart/april 2022. Awe ta mustra cu tur e armanan entrega na 
Ucraina mester ser paga despues. E armanan no a resalta ariba campo di 
bataya, pues e victoria tan anhela a keda den laira. Tambe semper a ser bisa 
cu Rusia no mag di gana e guera, pasobra den e caso ey, Rusia ta bira un 
menasa pa paisnan di Nato na Europa y cada pais por hay’e confronta cu un 


invasion militar Ruso. 
E pensamento strategico di e paisnan di Nato tabata y ta pa debilita Rusia. 
Esaki LLoyd Austin, e ministro di defensa di USA a bisa na varios ocasion. 
Despues e intencion ta pa via un guera decisivo bati Rusia y parti Rusia den 
3 pa 4 republica. Putin no t’ey mas y e 4 republicanan lo bira hopi complaci- 
ente cu Occidente, consecuentemente e paisnan di Nato lo keda conforme cu 
e rikesanan cu Rusia ta posee. 


Resultado ta otro 
Ta bisto awe cu e expertonan of miho bisa e autoridadnan di occidente ta 


completamente for di base, esta nan a ekiboca y awe nan ta leu di e realidad di 
e situacionnan ariba campo di bataya. Tambe si nos compara nan posicionnan 
original y nan pronosticonan di pasado cu e situacion actual ta dificil pa honra 
nan experticio. Pues ora bo wak nan pronosticonan di 2 aña pasa y di aña 
pasa, ningun di nan pronosticonan publica den varios medionan di publicacion 
a sali. No tin analisis, ni publicacion pakico nan pronosticonan no a bira real- 
idad. Mi persona tambe a skirbi varios comunicado ariba e guera na Ucraina, 
informacionnan ricibi di otro fuentenan y p’esey otro realidad di loke e exper- 
tonan di occidente tabata skirbi. 


Ta bon pa nos repasa e sucesonan mas importante di e guera aki. 


Inicio di e guera 22 februari 2022 


Den prensa di UE (Union Europeo) y di USA ta papia di e invasion Ruso cual 
a cuminsa 24 februari 2022. Pa Rusia e guera a cuminsa na februari 2014, 
na momento cu un golpi di estado a baha e gobierno di Victor Janucovich, 
democraticamente eligi y e golpistanan nazista=fashista cu ayudo di USA y 
UE a cuminsa cu un persecucion fuerte di tur esnan na Ucraina, kendenan ta 
papia Ruso. E Ruso-parlantenan ta biba n’e parti di oriente di Ucraina, fron- 
tera cu Rusia. Idioma Ruso a wordo prohibi, schoolnan Ruso a wordo cera, 


hasta e iglesia Ortodoxo, liga n’e iglesia Ortodoxo di Moskow a wordo cera 
y confisca dor di estado Ucrayano. Alrededor di 14 mil Ruso-parlante a ser 
asesina despues di 2014. Tabatin un yamada fuerte di Rusianonan na Ucraina 
y na Rusia pa Rusia interveni y salba su hendenan. Tocante e invasion di Kiev, 
e expertonan di occidente tabata bisa cu dentro di un siman Rusia lo coy Kiev, 


causando 100 pa 200 mil morto. Igual na loke Merca a haci poco aña pasa na 


Bagdad, capital di Irak, cu su bombardeonan di civilnan. Rusia a hiba un guera 


cu operacionnan militar presiso, pa asina purba di evita mas tanto morto di 
civilnan. Ora cu Rusia a sali for di Kiev, despues di acuerdo di Istanbul y su 
kiebra, esaki a wordo considera como un victoria Ucrayano y argumento pa 
manda mas arma pa Ucraina. 


Sancionnan 


Despues a cuminsa e sancionnan di fierno y guera comercial a la nuclear 
contra Rusia. Esaki t’e dos frasenan cu e Mericanonan y otronan di e paisnan 
di Nato tabata uza. Ningun momento nan a duda, nan pensamento tabata y ta 
ainda cu Rusia tabata cla pa cay den otro economicamente y financieramente. 
Pero lo contrali a pasa, Rusia a mantene y engrandece su lasonan comer- 


cial cu Global South, paisnan di Tercer Mundo, na cabes China, India, Brazil, 
Iran y mas paisnan di peso, mientras e paisnan di UE (Union Europeo) a sali 
for di e situacion di sancionnan contra Rusia cu hopi dolor, ya cu nan no por 
a mantene nan posicion faborabel den nan relacionnan economico cu Rusia 
y ricibi hopi articulonan basico, entre nan energetico na un prijs economica- 
mente rendabel pa nan industria. 


E sancionnan no a yuda na nada, Rusia a gana e guera economico, pero te awe 
ainda e paisnan di Nato ta purba di trece mas sancion. USA si a probecha di e 
sancionnan contra Rusia y hopi articulonan awor ta yega for di USA, pero cu 
un prijs di 3 pa 4 biaha mas caro. 


Hopi expertonan di occidente a splica di posibel rebelionnan y inkietudnan 


social dentro di Rusia unda inflacion y desempleo lo baha e standard di bida y 
consecuentemente Rusia lo bira un estado fayido, cual lo causa un lantamento 
di pueblo, isolacion internacional cu e fin: Putin lo ser isola den su bunker y 
mas lihe cu ta posibel ta ser baha como presidente . 
Tambe a papia di coup militar den combinacion cu e protestanan di pueblo. 


Dos Victoria di Ucraina ariba campo di Bataya 
Na final di 2022, despues cu Rusia a gana varios bataya militar, tabatin dos 
bataya unda e mando militar di Rusia a analisa cu no ta bale la pena pa defende 
dos puesto banda di riu, cerca di Kharkif y na Kherson, cualnan a ser menasa 


dor di operacionnan militar bon planea di Ucraina. Rusia cu un menor cantidad 
di militar n’e sitionan, compara cu un mayor cantidad di militarnan Ucrayano 
(mas cu 10 biaha), e trupanan Ruso a retira den ambos ocasion, cualnan a ser 
cualifica como victorianan. Esakinan a lanta e moral di Ucraina y Occidente. 
Analistanan di occidente no a purba di comprende e decisionnan di e mando 
militar di e ehercito di Rusia. Nan no kier analisa e rason y motibonan pakico 
e militarnan Ruso a retrocede. Pa Rusia e 2 teritorionan no ta di e importante 
ey y di dos, pa falta di militar, esta man-power. 


Tambe tabata rason pa mando militar Ruso y gobierno Ruso tuma decisionnan 
strategico pa engrandece e ehercito Ruso cu mas di 400 mil solda bon getrain 
y cu armanan sofistica, acerca pa produci como mil (1000) tankinan di guera, 


Tur pa ta den accion na final di 2023. 


Preparacion p’e Contra-ofensiva di Ucraina 
Occidente a trece tur sorto di elogia cu Rusa a faya, lo sigui faya y ser humilia. 
Mas placa y arma for di paisnan di Nato a coy direccion di Ucraina. 
Aki a nace e plan pa un contra-ofensiva, pa Ucraina bay reconkista e penin- 
sula Krim. General di Ucraina Zaluzhny a specifica e cantidad di armanan cu e 
mester pa cumpli cu e mision. Tankinan di guera, artiyeria, howitzernan y mas. 


E paisnan di Nato a duna palabra cu nan lo cumpli cu e peticionnan di arma 
y pa berano di 2023 e ofensiva lo inicia. Solamente “declaracionnan di bon 
intencion” pa Ucraina tabata ser expresa, fayo di e contra-ofensiva no tabata 
un opcion, ni a wordo considera tampoco den evaluacionnan. 


Mientras pa Rusia ta bon remarcanan ironico so tabata sali for di prensa occi- 
dente, Soldanan Ruso no ta bon entrena y nan falta di municion lo laga nan 
na caya. 
Hopi elogio e countra-ofensiva a ricibi den prensa di Occidente, hasta tin 
comentarista a compar’e cu invasion di 1944 na Normandia y tambe cu e 
aterisahe ariba luna. 
>> 


Gregorio Wolff 
Ucraina, e guera den fase 
final, hopi bruha y peligroso 

E liña defensiva cu Rusia a construi pa wanta e contra-ofensiva “E Surovikin 


Defensive Line” a ser desgaba den tur forma y critica severamente dor di 
expertonan di Occidente cu e ta insano pa uza, sin sentido, un construccion 
carisimo y no ta sirbi pa nada. 


2023 Aña crucial, Bakhmut a cay, Evgeny Prigozhin, Contra-ofensiva di 
Ucraina. 


22 Mei Rusia ta captura e bastion militar Ucrayano Bakhmut, nomber Ruso ta 
Artiomovsk. 
Tabata un lucha fuerte pa gara e bastion militar aki, pero e ehercito priva di 
Rusia, Grupo Wagner a hiba un lucha largo y sangriente. Durante e bataya aki, 
den cual Ucraina tabatin un bentaha numerico pa loke ta militarnan, a nace 


e nomber “Meat Grinder” dor di e tantisimo fuego di artiyera di Rusia, cual a 
causa masha hopi morto mes bao di e soldanan Ucrayano, banda di 75 mil 
solda Ucrayano a muri den e bataya aki. 


E caso di Evgeny Prigozhin, general di e Wagner group, kende a rebeldia 23/24 
juni contra e ministro di defensa y e general mayor comandante di e tropanan 


militar Ruso a crea hopi speransa cerca esnan cu kier pa Rusia collapse, pero 
e motin a faya lastimamente p’e expertonan di occidente. Despues di a yega 
na un acuerdo cu Gobierno di Rusia, Prigozhin a bay traha pa Belarusia. Mas 
despues e a fayece den un accidente di avion, poco straño. 


E hopi comenta Contra-ofensiva di Ucraina, a cuminsa 4 juni 2023. Esaki 


despues cu e a ser anuncia pa inicia na maart, despues cambia pa april y mei, 
pero efectivamente a cuminsa 4 juni. E ofensiva no a duna resultado y a keda 
pega den e prome liña defensiva di e Surovikin Defensive Line. Ucraina no a 
logra recupera nada di e teritorionan cu nan tabata papia loco pa gara. Crimea 
a keda leu. Paisnan di Occidente a cuminsa culpa mando militar Ucrayano p’e 


fayo, mientras e Ucrayanonan ta culpa Paisnan occidente cu nan no a cumpli 
cu e demanda di e armanan requeri dor di Ucraina. 


Durante e contra-ofensiva e djentenan di dragon di e liña defensivo Ruso a 
tranca masha hopi tankinan y vehiculonan blinda pa despues e helicopternan 
KA=52 y minanan comete destruccionnan masal di ciennan di tanki di guera y 
mas cu mil vehiculonan blinda di Ucraina. E causa mayor di e derota di Ucraina. 


Acerca segun Rusia a muri mas di 200 mil solda Ucrayano. Un dirigente di 
UE, Borrel mester a bisa cu e contra-ofensiva a faya. “No Ukrainian victory in 
sight”. Despues, e prome dianan di november 2023 e Comandante di e eher- 


cito Ucrayano, Zaluzhny a declara cu e contra-ofensivo a stalemate, kiermen 
cu no tin victoria pa Ucraina. Su declaracion na a cay bon cerca Zelensky. 


Desaroyonan di ultimo tempo 
Aña 2024 a habri cu hopi confusion. Despues cu aña pasa, Bakhmut a cay, 
e contra-ofensiva a termina den un derota grandi pa Ucraina y tambe p’e 
paisnan di Nato cualnan a percura p’e armanan di Ucraina. 


Pa colmo awor Avdiivka, e bastion mas fuerte na mundo, situa na Ucraina 


a ser conkista dor di Rusia. Rusia ta avansando grandemente ariba teritorio 
Ucrayano. Ciudad tras ciudad, pueblo tras di pueblo ta cay y Ucraina no ta 
capaz pa traha un liña defensivo dor di falta di militarnan, di armanan sofistica 


y di municion. 
Politica na Merca no ta cla cu su ayudo pa Ucraina. Pues un situacion caotico 
pa Ucraina. 


P’e expertonan y e politiconan di mayoria di e paisnan di Nato, dos asunto 
cada biaha ta resalta. E “trancamento” di e guera na Ucraina, a pesar di e 
apoyo di Nato y di dos e invasion di Europa dor di Rusia. Maske aki tin un inter- 


rogante. Nan ta bisa cu Rusia ta tranca den su guera na Ucraina, pero toch ta 
grita, e miedo di un invasion Ruso na Europa, cu Rusia mes ta desmenti. Pero 
e menasa Ruso aki ta cay bon cerca e expertonan, kendenan ta ricibi apoyo di 
e industria armamentista. 
Ya e erornan di e Expertonan di aña pasa y di 2 aña pasa, cu Ucraina y Nato 


ta bay gana e guera, a ser lubida y awor e mesun expertonan ta grita: Mester 


subi e budget militar pa enfrenta e menasa Ruso. 


Expertonan y Politiconan di occidente ta biba den pasado 
Ta comprendibel e posicion di e expertonan aki, kendenan ta expresa e punto 
di bista fundamental di e sociedad moderno na Occidente. Despues di e 
victoria den e Guera Friu, cu Union Sovietica a ser disolvi 26 december 1991, 
e elitenan experto a keda convenci cu nan analisis ta superior y no por faya. 


Democracia segun criterionan di Nato y libertadnan neo-liberal a bira dogma, 
esta no tin necesidad di discusion. 


Nan no kier acepta cu rond di 2022, e epoca geo-politico uni-polar, cu a 
cuminsa na 1992, unda Merca y Nato tabata e unico poder militar y economico, 


a termina. Kedando cu nan keremento anticua, nan ta asumi cu nan posi- 
cion ta esun corecto. No tin necesidad pa comprende politica internacional y 
progresonan social na Mundo. P’e expertonan, bo mester ta n’e banda corecto 
di historia, esta cu Nato. 


E pensamento di e paisnan di Nato o nan Populismo Intelectual ta keda fuerte 


cu nan creencia di un mundo uni-polar pa loke ta geo-politica, esta Nato y 
Merca na cabes, cual t’e factor cu nan t’e poder mas grandi na Mundo y p’esey 
nan ta sigui cu mesun propaganda di semper di e conocedo cuenta, unda 
e bon actitud di nan na Occidente semper lo vence e actitud malo di e otro 
pueblonan y culturanan. E pensamento victorioso di Occidente ta hopi fuerte y 
enbes di busca e causa di e crisis y purba di resolve e siguridad internacional, 


e expertonan ta buscando contestanan simpel pa un problema compleho. Pa 
nan e conclusion simpel ta, cu mester derota Putin. Putin no por sali victo- 
rioso, pasobra semper na final, nan pensamento cu semper ta bon lo prev- 
alece. Por bisa cu esaki t’e motibo cu Occidente ta leu di e realidad actual. 


Ucraina/Occidente ta perdiendo e guera, hopi Confusion y Terorismo ta 
drentando. 
Tur loke cu ta pasa na Ucraina, cu Rusia avansando, ta creando un inkietud y 
confusion grandi na Europa Occidente, hunto cu expresionnan simplistico, tin 
biaha peligroso. 


Nos por a tende expresionnan di Macron, presidente di Francia kende a sugeri 


pa paisnan di Nato manda soldanan bay bringa na Ucraina. Mesora otro 
lidernan di paisnan di Nato a bisa NO. Macron a ricibi apoyo di solamente 
algun Pais Baltico. Paisnan Chihuahua pa motibo di nan grandura cu sola- 


mente algun miyon habitante y cu nan +- 2 mil militar. 


Un hecho bisto semper ta cu ora un banda ta perdiendo e guera, actonan 
terorista ta subi e scenario. Locual ta bisto tambe ultimo tempo, pero mester 
deal cu ne. 


Un miedo cu ta existi ta, cu tin experto na occidente, kendenan kier tira 
gasolin ariba e candela=crisis, p’e candela bira mas grandi, manera Macron, 
un payaso, pero peligroso. Tambe e ministro di Defensa di Merca kende ta 


adverti di un confrontacion Nato-Rusia. Nos sa cu e confrontacion aki lo bira 
uno nuclear, unda no tin salida pa ningun ser humano. 


Final, ban spera cu sentido comun lo prevalece ariba un guera mundial. Pero 
laga nos spera cu tin un otro scenario cual no ta bay resulta den III guera 
mundial, cu e armanan nuclear. Laga nos spera cu e elitenan di occidente ta 
dal un stap atras. Nan no por keda ignora e realidad na mundo y sigui bringa 
contra biento. 


Tanto na Merca como den Union Europeo, tin esnan cu ta contra di e elitenan 


prome menciona, kendenan ta ganando tereno y mas forsa. Nan ta obser- 
vando e fracaso di e ideologia di e supuesto expertonan y ta wak e realidad 
actual na mundo. 


Pues tin speransa cu esnan cu cara bunita pero cu pensamento robes, lo no 


uza nan poder politico y comete e fayo pa start e III guera mundial. 

CON la deliciosa combinación de rico chocolate y plátanos 
dulces , esta deliciosa receta de pan de chocolate y plátano 
es perfecta para el desayuno, la merienda o el postre; este 
pan jugoso y sabroso se convertirá rápidamente en el 
favorito de la familia. 
Receta 
TIEMPO PREVIO:20 minutos 
HORA DE COCINAR:50 minutos 
TIEMPO TOTAL:1 hora 10 minutos 
4SERVICIO 


Ingredientes: 
2 plátanos pequeños maduros 
5 1/8 cucharadas. Aceite vegetal 
2 huevos grandes 
1/2 cucharadita Extracto de vainilla 
7 1/25 cucharadas. azúcar morena 
1/4 cucharadita Sal 
1/2 taza de harina para pastel 
3 cucharadas Polvo de cacao 
1 cucharadita bicarbonato de sodio 
1/2 cucharadita Levadura en polvo 
2 1/4 cucharadas. Chips de chocolate 


Direcciones: 


Precalienta el horno a 160 grados centígrados (320 grados 
Fahrenheit). 
Prepara la mezcla de plátano: En un bol coloca el plátano 
maduro y tritúralo finamente con un tenedor hasta que 


quede suave. 
Agregue aceite vegetal al puré de plátano y mezcle bien 
hasta que esté bien combinado. 
Agrega los huevos y el extracto de vainilla a la mezcla de 
plátano y revuelve hasta que esté completamente incorpo- 
rado. 
Incorporar los ingredientes secos: A los ingredientes 
húmedos, agrega el azúcar moreno y la sal. Mezclar hasta 
que el azúcar se disuelva. 
Tamice la harina para pastel, el cacao en polvo, el bicar- 
bonato de sodio y el polvo para hornear en el tazón. Revuelva 
hasta que no queden bolsas de harina seca. 
Incorpora suavemente las chispas de chocolate a la masa 
hasta que se distribuyan uniformemente. 
Hornee el pan: engrase o forre un molde para hornear con 
papel pergamino. Vierta la masa en el molde preparado, 
llenándolo aproximadamente al 80% de su capacidad. 
Hornee en el horno precalentado durante 45-50 minutos, 
o hasta que al insertar un palillo en el centro, éste salga 
limpio. Nota: Ajuste el tiempo y la temperatura de horneado 
según los diferentes tipos de horno. Asegúrese de un preca- 
lentamiento adecuado. 
Una vez horneado, retira el pan de plátano y chocolate del 
horno y déjalo enfriar un poco en el molde. Cortar y servir 
tibio o a temperatura ambiente. 


Pan de chocolate y banana 

Sinceramente, Pastor Marcel Balootje 


Fortaleza pa Famia 


DIOS ta duna nos rosea y forsa pa nos curpa por move 
y nos por haci tur locual nos mester haci fisica y mental- 
mente, pero toch tin hende ta pretende di exclui Dios for di 
nan bida keriendo cu asina ey nan por bay dilanti. 


Decision tuma, caminda cu practicamente nos ta mira 
cu no tin consulta cu Dios, ni tampoco respet pa Dios su 
palabra, ta mustra claramente, cu hende 
ta purba di biba sin Dios. 


Dios ta adverti esey den su palabra hopi cla bisando: 
Si Señor no traha e cas, ta envano esnan cu ta trahe ta 
traha cansa curpa, si Señor no warda e stad, ta envano e 
guardia ta keda lanta. 
Lo no sirbi bo di nada pa keda lanta te laat, pa come pan 
di amargura, pasobra E ta provee pa Su Stima den Su soño 
(Salmo 127:1-2). 


Cristo Hesus a bisa Ami ta e caminda, E berdad y E bida, 
ningun hende por yega cerca e Tata sino ta pa medio di 
Mi. Rechasa Cristo den nos bida, ta pone nos bida bira un 
bida doloroso, pasobra caminda no tin e presencia di Dios, 
maldad ta goberna. 


Lanta un famia sin presencia di Dios den cas, ta nifica 
expone nos famia na tur clase di problema, pasobra, 
Dios mester bini na prome luga den nos hogar. Orguyo y 
arogancia ta pone hende lanta contra Dios, expresa nan 
mes contra Dios, y lo trece consecuencia grave cu ne, sin 
no bini un arepentimento. 


Den e buki di Job capitulo 36:10-11 ta para skirbi: 
Y ta habri nan horea pa instruccion, y ta ordena nan pa 
comberti di maldad. Si nan tende y sirbi’e, nan lo caba nan 
dianan den prosperidad, y nan añanan den felicidad. 
Ma si nan no tende, nan lo aparece pa medio di spada, y 
nan lo muri sin conocemento. 


Ma esun cu no tin Dios den su curason ta montona rabia, 
nan no ta sclama na Dios pa yudansa ora cu E ta mara nan. 
Nan ta muri den nan hubentud, y nan bida ta caba entre e 
Sodomita nan (Job 36:13:14). 


Tene cuidao pa furia no tenta bo pa haci bofon (Job 36:18). 
Bo rikesa of tur e forsanan di bo poder, por a warda bo di 
angustia? (Job 36:19). 


Luz di e husto ta briya cla, ma e lampi di e malvado ta paga 


(Proverbionan 13:4). 


Esun cu ta cana den rectitud, ta teme Señor, ma esun cu ta 
perverso den su camindanan ta despresi’E (Proverbionan 
14-2). 


Ta dolor pa scucha expresion for di boca di hende, cu ta 
rechasa Dios, pasobra nos ta corda locual Hesus a bisa, cu 
esnan cu neng’E aki na tera, E tambe lo nenga nan dilanti 
di Su Tata cu ta den cielo. 


Hopi hende no kier reconoce cu nan actitud y nan boca ta 
sera porta di bendicion pa nan mes. 


Lamentablemente hopi di nos hobennan no ta na altura di 
esey, pasobra nan no a wordo instrui door di nan mayornan, 
y nan ta pensa cu manera nan ta biba y haci tur cos ta sali 
nan bon, pero esey no ta e berdad, dia pa dia nan ta ricibi 
sorpresa amargo. 


Esun cu anda cu hende sabi lo ta sabi, ma un compañero 
di hende bobo lo sufri daño (Poverbionan 13:20). 


Pobresa y berguensa lo bin riba esun cu neglisha instruc- 
cion, ma esun cu ta haci caso di coreccion lo wordo honra 
(Proverbionan 13:18). 


Arepentimento ta pa tur hende, y Dios ta pordona tur pica, 
ora hende confesa di henter nan curason. 


Un bida sin Dios ta un bida envano 

E amor nunca lo disparse 
mi ta simplemente na e otro banda. 


Nos ta anuncia fayecimento di: 


Lisana Marcolina Wever 
Cariñosamente yama “Pepe Lisana, Dudu” 
*27-07-1937 - †23-03-2024 


Acto di entiero lo wordo anuncia despues 


Agradecimiento y Invitacion 


Na nomber di famia Thomas y demas famia, 
nos ta gradici tur esunjnan cu di un manera 
of otro a mustra nan atención durante e ines- 
perada partida di nos, 
Ruman, tata, welo y bisawelo stima: 


Ricardo Julian Thomas 
Miho conocí: 
Shonri / Chompi Chompi 


Un danki na tur esunnan cu tabata presente 
na e momentonan difícil, boso presencia 
y atención tabata un gran consuelo pa nos 
famia. 


Danki na Aurora Funeral Home pa nan ser- 
vicio. 


Alabes nos kier a invita tur famia y conocir- 
nan pa compaña nos na 
3 Santa Sacrificio di Misa cual lo tuma luga 
na 
Catedral San Francisco (Misa di Playa) 
Dialuna 25 di maart pa 8:30 di mainta 
Diamars 26 di maart 12'or di merdia 
Diaranzon 27 di maart 7'or di anochi 


Cu Cristo tin Victoria! 


Nos ta anuncia fayecimento di: 


Sixto I. Dirksen 
Cariñosamente yama “Tico” of “ Peluche” 
*20-09-1965 - †24-03-2024 


Acto di despedida lo wordo anuncia despues 


NA Colombia, cinco mucha perteneci- 
ente n'e pueblo indigena Yukpa y di un 
mesun famia, a fayece, posiblemente 
door di a come un fruta di mondi cual 
consumo ta prohibi debi na su poten- 
cial efectonan toxico, El Tiempo ta 
reporta. 


E menornan a fayece poco despues 
di a wordo hiba na un centro di salud 
cercano den e resguardo di Sokorpa, 
den 
e 
departamento 
di 
Cesar. 
Intoxicacion alimentario ta figura 
como e principal hipotesis di investig- 
acion, autoridad a manda e curpanan 
n'e capital di e departamento pa prac- 
tica estudio forense y un ekipo di salud 
di e Secretaria departamental a bay 
n'e sitio pa investiga e incidente. 


"Ta un episodio lamentabel cu ta duel 


nos curason. Mama di e muchanan 
tabata na Valledupar, pasobra un di su 
yiunan ta malo y a trec'e na un centro 
hospitalario. Nos ta spera e resulta- 
donan di e ekipo epidemiologico pa tin 
mayor claridad di e echonan," e secre- 
tario departamental di Salud, Juan 
Carlos Mindiola, a splica. 


Cinco mucha indigena a muri na 
Colombia despues di a come fruta 


Diamars, 26 Maart 2024 
AWEMainta 
OBITUARIO 
35 


Blessed is She who has believed that the Lord would fulfill his promises to 
her Luke1:45 Bendishona ta esun cu a kere cu loque Senor a bise lo wordo 
cumpli Lukas 1:45 Y bienaventurada la que creyó, porque se cumplirán las 
cosas que le fueron dichas de parte del Señor 1:45 


Cu un Inmenso Dolor na nos Curazon, Pero Infinitamente Agradecido pa e 
Bendishon di su Guia, Amor, Ehempel di Curashi, Perseverancia, Alegria y 
Fe. Nos ta anuncia Fayecimento Inespera di nos Reina, Angel di Fe y Amor, 
Cu un Curazon Bondadoso di Oro, Un Luz pa tur y Tambe cu su Chispa, 


Un Dama coqueta y Hopi Stima: 
Sra. Jesmine Maria Vrolijk 
Jacobs (Martinez,Granadillo) 


Cariñosamente yama: “Maria, Mami, Mama,Grote Oma, Mi 
Ruman,Tanchie,Tante,Tia, Prima, Kim, Jemien, Jessemientje, Mama Jesmine. 
Mi Amiga di Facebook. 
*6 December 1956 - †16 Maart 2024 


Su Gran Amor y Esposo Stima: Mario”Mai” Ilario Vrolijk 


Su Reinanan y Gran Orguyo, su Yuinan: Zaira Vrolijk 
Shandra Vrolijk y Windy Joung 


Yuinan di Crianza: Zoraima Correa 
Rudleen Correa 


Su Mayor Tesoro y Orguyonan, su Nietonan: Jimmar Cornes 
Zairaey Colmenares 


Tesoro di Su Mayornan, Stima y Honra: 
†Gladis Jacobs y †Carlos Martinez Granados 
†Neris y Flor Granadillo 


Su Segunda Mama, Tanta y Madrina Stima: Reneta Jacobs 


Su Rumannan Stima, Swanan y Cuñanan Stima: Juan ‘Tico” y Alba Ligia 
Jacobs 
Gizet y Danilo Rodriguez 
Francis y Sue Granadillo 
†Leslie y Lisette Granadillo 
Joel Granadillo 
Zulay y Pedro Ras Granadillo 
Zulma y Harold Trapenberg Granadillo 
Jairo Granadillo 


Manera Ruman: Carina Maduro y Famia 
Adaluz Carascal y Famia 
Carmen Zuleta y Famia 
Lilian Kingsale y Famia 


Tantana y Omonan: Reneta Jacobs y Famia 
†Guillermo Jacbos y Famia 
Mirto y Maria Granadillo y Famia 
Omayra Everts Granadillo y Famia 


Su Tata di su nieta: Gregory Colmenares 


Ihanan: Aura Estella Martinez, Rose-anne Jacobs, Luis Carlos Carascal, Luisa 
Cristina Oñate Zuleta, Gisdanya Rodriguez-Salamatin, Shannaya Rodriguez 


Prima y Primonan: 
Lydia Jacobs y Famia, Daniel Jacobs y Famia, †Nelson Jacobs y Famia, 
Carmen Jacobs y Famia, Marina Hernandez y Famia, Adaluz Carrascal y 
Famia, Jorge Rodriguez y Famia, †Jose Rodriguez y Famia, Mabel Rodriguez 


† Guillermo Soto, Johnny Soto y Famia, Henny Soto y Famia, Norma Soto 
y famia, Dirtza Ras Dominguez y Famia, Sonaly Croes Dominguez y Famia, 
Odalys Croes Dominguez y Famia, †Juni Dominguez y Famia, Anuar 
Dominguez y Famia, Marla Thiel Dominguez y Famia, Ruthmila Donata 
Granadillo y Famia, Mirella Granadillo y Famia, Jouraine Granadillo y 
Famia, Franklin Granadillo y Famia, Manuel Salazar y Famia, Rosella Salazar 
y Famia, Guise Salazar y Famia, Valeska Everts y Famia, Ronald Everts y 
Famia, Milton Granadillo y Famia, Michael Granadillo y Famia, Monica 
Granadillo y Famia, Janet Navas y Famia, Wilmer Navas y Famia, Betty 
Maduro Medina y Famia, Gerardo Medina y Famia 


Su Subrina y Subrino cu Lo Stime pa Semper y Nan Famia: 
Gisdanya y Jade Salamatin-Rodriguez, Gisdan y Lisette Rodriguez-Helder, 
Gislaine y Frenzie Boekhoudt-Jacobs, Rose-anne y Roderick Albus-Jacobs, 
Adair Jacobs, Jean y Angelic Trimon y nan Famia, Brandon Trimon, Juan 
Camilo Jacobs, Catalina Castro y Famia, Diego Arango Y Famia, Zulayka 
y Rodlimar Centeno, Zuhaily Ras y Justin de Castro, Luigi Ras y Antonia, 
Naudy y Nina Michel y Fam., Nerissa y Bas Scheepers Michel, Nyleen Michel, 
Angelo y Cinara Franken, Sara Marise Granadillo 


Biagggi Granadillo, Aiden Granadillo, Neries Granadillo 


Sobre subrino y Sobre subrinanan Stima manera Nietonan: 
Jadan Salamatin, Giamaylla Rodriguez, Jadah Salamatin, Shannaya 
Rodriguez, Shannella Rodriguez, Jaylah Salamatin, Jayron Trimon, Kevin 
Trimon y Famia, Zoë Boekhoudt, Rodmar Albus, Zayne Boekhoudt, Roshanne 
Albus, Keisia Querales, Joshua Osman, Rose-Ella Albus, Rodward Albus, 
Hubert Kingsale y Famia, Eugene Kingsale y Famia, Sveny Maduro y Famia, 
Emeline Webb y Famia, Shiara y Riley, Bencho 


Tambe su Prima y Primo nan, Comer y Comper nan y su Iha nan, Amigo nan 
y Bisiña nan Stima. 


Demas Famia: Jacobs, Granados, Martinez, Granadillo, Vrolijk, Rodriguez, 
Salamatin, Trimon, Limonier,Henriquez,Colmenares, Raven,Maduro, Webb, 
Hernandez, Helder, Bislip, Everon, Nadal,Carascal, Martinez, Hernandez, 
Sanchez, Cornes, Reina,Van der Bliek,Tromp,Driksz, Dirks, Zuleta, Nedd, Pinto, 
Brete, Bregita, Pena, Velazquez, Rozenberg,Gei,Marcano,Kelly, Arcaya. 


Su Grupo nan: Famia den Moveshon, Class of 1977, Grupo Ozias. 


Ta invita tur famia, amigo, bisiña, conocirnan, Pa su Despedida y 
Celebración di Bida Entiero 26 di maart 2024 na Kapel di Tanki Leendert, 
Juan Pablo II for di 2:00 pm sigui pa Santana di Noord. 


Anochi di Condolencia lo ta 25 di maart 2024 na Aurora Funeral Home 7:00 
pa 9:00 PM. Misanan na Kapel di Tanki Leendert, Juan Pablo II 
28 maart 2024 dialuna 6:30 Pm, 30 maart 2024 diasabra 6:00 Pm, 31 maart 
2024 diadumingo 9:00 Am 


Como cu e ta Devoto di Divino Nino nos lo companje na color roos, y ta 
desea pa companja nos den color nan alegre pa Celebra su Bida yen di 
Alegria. 


Nos disculpa si den nos momento di tristesa nos por a lubida un ser keri. 


Lagrima y flornan por seca, su recuerdonan y tur loke el 
a haci y significa pa nos, lo keda grabá pa semper den 
nos mente y curason. “Cerca Dios mi alma ta na paz, 
ta di E mi salbacion ta bin” - Salmo 62:1 


Cu profundo tristeza den nos curazon, pero agradecido 
na Señor pa tur locual el a haci y significa pa nos, nos ta 
anuncia cu a bay sosega den brasa di Señor 


Juan Dominico Semeleer 
☼ 21-11-1931 † 20-03-2024 


Casá: Francisca ‘Sira’ Semeleer-Erasmus 


Yuinan: Irena Semeleer (na Hulanda) 
†Meriam Semeleer 
Silvia Semeleer 
Roy y Beatriz Semeleer - Rios 
Jimmy Semeleer 
Jackquelene Semeleer 
Nieto- y Nietanan: 
Giovanni Lew Jen Tai y Nakary Garcia Rondon 
Julissa ‘Lilly’ Croes (na Hulanda) 
Anushka Lew Jen Tai 
Sasha y Karime Chung - Valencia-Montoya 
Sharine Croes (na Hulanda) 
Francis ‘Kimmy’ y Nanoek Chung - Richardson 
Candred ‘Shuby’ Lanoy 
Jarl Falconi (na Hulanda) 
Roger y Jimberlyn Semeleer - Romero 
Jowald Theysen 
Garvin Semeleer 


Bisanieto- y Bisanietanan: Isabel Lew Jen Tai (na 
Hulanda), Zuly Hermanus, Trevor Hermanus, 
Jurian Lanoy, Jayruq Lanoy, Mia-Ava Hermanus, Jazalyn 
Wilson (na Hulanda), 
Jahir Semeleer, Zavian Chung, Jileeny Thijssen (na 
Hulanda), Chloé Semeleer 


Rumannan: 
†Rafael y Maximina Semeleer - Paesch 
†Vicente y †Carmen Semeleer - Madriz 
†Francisco Semeleer 


Subrino- y Subrinanan y nan famia: 
Glenda Vrolijk, Francisco Semeleer, Antonio Semeleer, 
Dominico Semeleer, 
Magaly Zievinger, Rafael Semeleer, Johannus Semeleer, 
Elvis Semeleer, 
Mervin Semeleer, †Alvaro Semeleer y Ricky Semeleer 


Swa- y Cuñanan: 
†Jacobo y †Rufina Erasmus - Boekhoudt y famia 
†Vicente y †Ida Erasmus - Hill y famia 
†Pedrito Erasmus y †Rafaela Croes y famia 
†Juanita Erasmus 
†Ita Erasmus y famia 
†Eligio y Antonia Erasmus y famia 
Annie y Erwin Vis y famia 
Betty y Casin Giel y famia 
Norma Erasmus y famia 


Primo- y Primanan, Comer- y Compernan, Bisiñanan 


Personanan apreciá di cas: Eddy Hermanus, Vanessa 
Rasmussen, Jurina Maduro, Ricky Loont, Sonia Hopmans, 
Christina ‘Tita’ Sterkenburg – Matos 


Ayudantenan di cas: Gloria y Shakira 


Demas famia: Semeleer, Erasmus, Croes, Wilson, 
Thijssen, Lew Jen Tai, Rasmussen, Hermanus, Chung, 
Falconi, Richardson, Valencia-Montoya, Rios, Romero, 
Lanoy, Theysen, Maduro, Garcia-Rondon, Loont, Vrolijk, 
Zievinger, Ruiz, Kelly, Flanegin, 
De Kort, Romano, Figaroa 


Su ex-coleganan di LAGO y miembronan di IOWUA 


Ta invita tur amigo-, amiga- y conocirnan na e acto di 
entiero cual lo tuma lugar Diaranson, 27 di Maart 2024, 
na Misa Santa Anna na Noord. Nos defunto stimá lo 
reposa di 9am pa 11am na Misa Santa Anna, Noord, 
pa despues sigui na su ultimo lugar sosiego na Santana 
Catolico na Noord. 


Nos ta lamenta cu despues di entiero nos no por 
risibi bishita di condolencia na cas y ta pidi disculpa 
si encaso nos por a lubida un of otro famia den nos 
tristeza. 


Bin serka mi tur cu ta cansa y carga y lo mi duna boso 
sosiego eterno – Mateo 11:28 


Cu honda pena pero conforme cu boluntad di Dios nos 
ta anuncia fayecimento di: 


Teofilo Villano Dania 
Cariňosamente yama: “Lo” y “Tatay” 
*29-02-1944 - †19-03-2024 


Na nomber di su: 
Seňora: Ysabel Arias 


Yiunan: Anchie Dania y yiunan 
Richard Dania y yiunan 
Gwendoline Dania y juinan 
Alex Dania 
† Johnny Dania y yiu 
Eduardo Dania y yiu 


Manera yiu: 
Rosa Maria Brito y yiunan 


Rumannan: 
†Aura y †Boei Ras 
Gerarda y †Pancrasio Suarez 
†Teresita Gomez-Dania 
Elvira Dania 
†Swinda Dania 
Rudolf y Sita Dania 
Lourdes y Orlando Villacis 
Erwin y Lucia Dania 
Fabiola Dania 


Mescos ruman: Lienchi Erasmus 


Mama di su yiunan: 
Marcolina Maduro 


Omonan: 
†Hendrik Dania y yiunan 
†Hose Dania y yiunan 
†Nicky Hoek y yiunan 
†Jossy Hoek y yiunan 


Tantanan: 
†Josefa Bakmeyer y yiunan 
Susana Dania y yiunan 


Sobrino y Sobrinanan: 
Jacqueline Ras y yiunan; Edgar Ras y yiui 
Victor Suarez y famia; Soraida Suarez y famia; Harold 
Suarez; 
Mimi y Frank Peňa y yiunan; Magaly Suarez 
Sigmar Maduro y Lennie y yiunan 
Leidimar y Glembert Kock y yiunan; Ghislaine Dania y 
Lyrick 
Koolman y yiunan; Alicia Dania y Josue Hernandez y 
yiunan 


Mescos cu sobrina: 
Dianhdra, Sherwin y Jarred Howell 


Nieto y bisanietonan, Ihanan, comer y compernan, 
primo y primanan, bisiňa stima Irma Kock y famia, amigo 
y amiganan, Staf y personal Huize Marie Stella seccion 
Anglo y Aloe 


Y demas famia: 
Dania, Loefstop, Loopstok, Hoek, Ras, Suarez, Maduro, 
Danje, Villacis, Silvestre, Willems, Bakmeyer, Wout, 
Peňa, Alberts, Robert, Henricus, Desbarida, Helder, 
Kelly, Franken, Werleman, Paesch, Vrolijk, de Lange, 
Kock, Koolman, Croeze, Navas, Leon, Villes, Boekhoudt, 
Dabian, Croes, van der Biezen, Howell y Erasmus 


Demas famia na Corsow: Leito, Montesant, Pieters, Senior 
y Foe 


Ta invita tur amigonan, bisiňanan y conocirnan pa e 
acto di condolencia y entierro cu lo tuma lugar diasabra 
30 di maart 2024 na Aurora Funeral Home. E restonan 
mortal di Teofilo lo ta reposa di 2’or pa 4’or di atardi na 
Aurora Funeral Home. Despues lo sali pa Santana Central 
na Sabana Basora. 


Despues di entierro no ta ricibi bishita di condolencia na 
cas. 


Lo tin un box disponibel na Aurora Funeral Home pa 
donacion pa obranan caricativo. 


